[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.6.2007

KOM(2007) 356 endelig

2007/0122 (CNS)

Forslag til

RÅDETS FORORDNING

om oprettelse af "ENIAC-fællesforetagendet"

(forelagt af Kommissionen) {SEK(2007) 851}{SEK(2007) 852}

BEGRUNDELSE

BAGGRUNDEN FOR FORSLAGET |

Begrundelse og formål Nanoelektronik er en strategisk teknologi for Europa, der vil få stor betydning for den industrielle konkurrenceevne og vækst. Nanoelektronik understøtter den fremtidige udvikling af vigtige højteknologiske fremstillingssektorer, der er afgørende for EU's industrielle styrke, og som tegner sig for F&U-investeringer på omkring 20 mia. EUR om året. Den er en betydelig drivkraft for innovation og vækst og er afgørende for EU's fremtidige konkurrenceevne og samfundsudvikling. Gennemsnitsværdien af elektroniske komponenter i innovative produkter er stigende, idet de giver produkterne ekstra funktioner og intelligens. EU risikerer et vedvarende tab af konkurrenceevne inden for nanoelektronik på grund af den opsplittede forskningsindsats, den stadigt større teknologiske kompleksitet og konkurrencepresset fra de øvrige regioner i verden. I fare er ikke blot de kortsigtede muligheder for nye produkter og tjenesteydelser, der består også en risiko for tab af innovationsevne i de sektorer, der har det største potentiale for værdiskabelse og vækst på længere sigt. Det er ligeledes nødvendigt at investere i forskning for at tage de teknologiske udfordringer op og fostre og fastholde de bedste forskere. Med særprogrammet "Samarbejde"[1] under Det Europæiske Fællesskabs syvende rammeprogram for forskning, teknologisk udvikling og demonstration (2007-2013) indføres fælles teknologiinitiativer (FTI'er) som et nyt værktøj til etablering af offentlig-private partnerskaber inden for forskning på europæisk plan. FTI'erne er udtryk for EU's stærke engagement, hvad angår samordning af forskningsindsatsen. Målet er at sikre en højere grad af strategisk målretning ved at støtte ambitiøse fælles forskningsdagsordener på områder, der er af afgørende betydning for konkurrenceevne og vækst, at samle og koordinere en kritisk masse på forskningsområdet på EU-plan ved at trække på alle kilder til investeringer i F&U, såvel offentlige som private, og at sikre en tættere kobling mellem forskning og innovation for derigennem at bidrage til virkeliggørelsen af det europæiske forskningsrum og målene for EU's konkurrenceevne. I særprogrammet "Samarbejde" fremhæves nanoelektronik som et af de områder, hvor et FTI kunne være særlig relevant. FTI'er er først og fremmest et resultat af arbejdet i de europæiske teknologiplatforme (ETP). I et begrænset antal tilfælde har ETP antaget en så ambitiøs størrelsesorden og spændvidde, at de gør det nødvendigt at mobilisere betragtelige offentlige og private midler til gennemførelsen af centrale elementer i deres strategiske forskningsdagsordener. FTI'er foreslås som et effektivt middel til at opfylde behovene i disse ETP. Dette forslag har til formål at oprette et fællesforetagende med henblik på gennemførelse af et FTI vedrørende nanoelektronik (ENIAC FTI). ENIAC FTI sigter mod at skabe et fælles F&U-program for hele Europa, som vil hjælpe EU's erhvervsliv til at blive nummer 1 i verden inden for nanoelektronik. Dette FTI vil for første gang forene en kritisk masse af investeringer fra de enkelte lande, EU og private aktører inden for sammenhængende, fleksible og effektive retlige rammer. Det vil samtidig fremme F&U-investeringer i Europa ved at give virksomheder og medlemsstater incitamenter til at øge deres F&U-udgifter. Generel baggrund Forretningskæden for nanoelektronik (dvs. producenterne, men også en lang række tilknyttede industrier såsom leverandører af udstyr og materiel, designere osv.) har en markedsstørrelse, der i øjeblikket repræsenterer næsten 1 % af hele verdens BNP med en stærk årlig gennemsnitlig vækstrate (ca. 15 %). Dog tegner de virksomheder, nanoteknologien påvirker (såsom telekommunikation, forbrugsgoder og uddannelse, multimedietjenester, transport, sundhedspleje, sikkerhed, miljø), sig for en samlet vægt, der er flere gange højere (anslået ca. ~5 000 mia. EUR). Virkningen af et effektivt initiativ på EU-plan vil derfor være af betydeligt omfang på grund af denne nødvendige teknologis løftestangseffekt. Nanoelektroniksektoren er også stærkt befordrende for højt kvalificerede job og bidrager til en bæredygtig udvikling. Europa har kapacitet til at blive førende i verden, men trues af Asien og USA, hvis der ikke investeres betydeligt i at øge produktionen for at udvikle fremtidige generationer af integrerede kredsløb. I de sidste 10 år har EU-forskningsprogrammer og Eureka støttet store bestræbelser på at bringe forskningen i mikro-/nanoelektronik og -fremstilling i Europa på linje med konkurrenter fra hele verden. I betragtning af de store omkostninger i den forbindelse og de knappe ressourcer, der er til rådighed, vil en samordnet tilgang blandt de forskellige aktører sætte europæiske virksomheder i stand til fortsat at være på forkant. Det er vigtigt, at der sikres den bedste synergi med hensyn til videnskabelige mål og finansieringsprioriteringer for F&U på europæisk niveau, så de fremtidige mål for industriel udnyttelse kan opfyldes effektivt til størst mulig gavn for borgerne. |

Gældende bestemmelser på det område, som forslaget vedrører Der er ingen bestemmelser på det område, forslaget vedrører. |

Overensstemmelse med andre EU-politikker og -mål Det syvende rammeprogram (FP7) er et vigtigt udgangspunkt for Europa. Det afspejler en bred enighed om, at Europa er nødt til at forstærke sin indsats for at øge og sikre et større udbytte af investeringerne i F&U for at skabe grundlaget for en konkurrencedygtig og dynamisk videnbaseret økonomi. Der er navnlig brug for større strategisk målretning, en fælles kritisk masse af forskning på en række nøgleområder, bedre forskningskoordinering og en tættere kobling mellem forskning og innovation. Gennemførelsen af dette FTI vil være et direkte bidrag til at opfylde Lissabon-målet vedrørende konkurrenceevne og Barcelona-målene vedrørende investeringer i forskning. Resultaterne af ENIAC FTI på centrale anvendelsesområder vil desuden indirekte bidrage til at gennemføre andre EU-politikker inden for blandt andet miljø (overvågning og styring), transport (sikkerhed), energi (styring og kontrol), sundhedspleje (metoder og instrumenter). ENIAC FTI skal forudgående tage hensyn til eventuelle potentielle folkesundheds-, sikkerheds-, miljø- og forbrugerrisici i overensstemmelse med Fællesskabets politikker på disse områder. Herunder vil specielt den europæiske aktion "Nanovidenskab og nanoteknologi: En europæisk handlingsplan for 2005-2009" (KOM)2005 243) og arbejdet i Den Videnskabelige Komité for Nye og Nyligt Identificerede Sundhedsrisici (SCENHIR) komme til at danne rammen om ENIAC FTI. ENIAC-fællesforetagendet har ansvaret for at forvalte et forsknings-, udviklings- og innovationsprogram af europæisk interesse, der skal betragtes som et projekt af fælleseuropæisk interesse i henhold til traktatens artikel 87, stk. 3, litra b). Det foreslåede initiativ er en del af en bred, ambitiøs fællesskabsstrategi, der sigter mod at håndtere innovationsefterslæbet, og som bl.a. omfatter forslaget om etablering af et Europæisk Teknologisk Institut. |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

Høringsmetoder, hovedmålgrupper og respondenternes overordnede profil Kommissionen afholdt omfattende høringer af interessenter på nanoelektronikområdet efter oprettelsen af den teknologiske platform for ENIAC og dens mange arbejdsgrupper i juni 2004 og af de nationale offentlige myndigheder, der er repræsenteret i "referencegruppen" med deltagelse 21 medlemsstater og tilknyttede lande. Disse grupper har regelmæssigt holdt møder de seneste 2 år. De relevante emner for dette fællesforetagende såsom den strategiske forskningsdagsorden og de aspekter ved fællesforetagendet, der vedrører forvaltning og drift, blev fremlagt og drøftet ved store offentlige arrangementer, herunder de halvårlige møder i ENIAC-Forum, IST 2006-konferencen om informationssamfundsteknologier (Helsingfors) og den offentlige præsentation af den strategiske forskningsdagsorden i september 2005 og 2006. En uafhængig konsulent deltog i flere ad hoc-møder med interessenterne for at vurdere initiativets potentielle virkning, hovedsagelig med hensyn til politiske målsætninger og effektivitetsgevinster. Til økonomiske analyser har høringen primært trukket på markedsdata, især gennem en undersøgelse, der gav et detaljeret billede af F&U's effektivitet i henseende til at øge europæiske virksomheders konkurrenceevne på det nanoelektroniske område i forhold til globale tendenser og programmer (offentliggjort i december 2005). En uafhængig konsulent fik i december 2006 til opgave at udlede initiativets potentielle økonomiske virkninger. |

Sammenfatning af svarene og af, hvordan der er taget hensyn til dem Den stadige inddragelse af de forskellige aktører i udarbejdelsen af initiativet har gjort det muligt løbende at validere beregningsgrundlaget og indhente kommentarer og forslag, der kunne danne baggrund for udarbejdelsen af forslaget. |

Ekspertbistand |

Relevante videnskabelige områder/eksperter Eksperter i nanoelektronisk F&U blev inddraget i udarbejdelsen af den strategiske forskningsdagsorden. |

Metodevalg Der blev afholdt mange særlige workshopper, og eksperter præsenterede deres arbejde på offentlige konferencer. |

Væsentligste organisationer/eksperter, der er blevet hørt Såvel de største europæiske halvledervirksomheder og deres leverandører og brugere som de førende uafhængige forskningsorganisationer i Europa blev hørt. |

Sammendrag af modtaget og anvendt rådgivning Der blev ikke påpeget potentielt alvorlige risici med uoprettelige følger. |

Konsekvensanalyse Kommissionen har foretaget en konsekvensanalyse af forslaget til forordning (denne er vedlagt forslaget). Hovedkonklusionen er, at ENIAC FTI vil åbne mulighed for at a) dele de øgede omkostninger ved F&U-aktiviteter og infrastrukturer med henblik på at holde Europa på niveau med de internationale konkurrenter, b) blive førende med hensyn til at diversificere anvendelsesmulighederne for halvlederteknologi og anvende dem på alternative innovative markeder, c) forvalte gennembrud i elektronisk design for at mindske den stadig større kløft mellem hvad der teknologisk kan opnås, og hvad der økonomisk kan konstrueres og afprøves, og d) give europæiske smv'er effektive værktøjer til at støtte dem i innovationsprocessen. Det fælles teknologiinitiativ forstærker også løftestangseffekten (i nationalt og privat regi) af Fællesskabets bidrag til F&U-investeringerne og giver en mere effektiv og pålidelig ramme for F&U og innovation, som fjerner usikkerheden om budgetmidlerne, strømliner procedurerne og forkorter processen, der fører frem til indgåelsen af kontrakter, i forhold til i "business as usual-scenariet". Dette vil igen sikre en bredere deltagerskare og flere nye partnere i F&U-aktiviteterne. En anden fordel er, at de nationale midler, der investeres via ENIAC FTI, vil blive fordelt i overensstemmelse med fælles europæiske procedurer og arbejdsplaner, så der opnås en effekt, der svarer til effekten af udbetalingen af midler på EU-plan, og som er langt større end i "business as usual-scenariet". |

FORSLAGETS RETLIGE ASPEKTER |

Resumé af forslaget Den foreslåede retsakt er en rådsforordning om oprettelse af ENIAC-fællesforetagendet. |

Retsgrundlag Retsgrundlaget for forslaget er artikel 171 i traktaten om oprettelse af Det Europæiske Fællesskab. Fællesforetagendet vil være et fællesskabsorgan, og Europa-Parlamentet skal derfor give decharge for gennemførelsen af dets budget[2], idet der dog skal tages hensyn til de særtræk, som skyldes, at FTI'er er offentlig-private partnerskaber, og især at den private sektor bidrager. |

Subsidiaritetsprincippet Subsidiaritetsprincippet finder anvendelse, for så vidt som forslaget ikke hører under Fællesskabets enekompetence. |

Forslagets mål kan af følgende årsager ikke i tilstrækkelig grad opfyldes af medlemsstaterne. |

Europas forskningslandskab er opsplittet og ude af stand til at levere et overbevisende svar på de store udfordringer, europæisk industri og økonomi står overfor. På nationalt plan findes der mange parallelle finansieringsprogrammer. I nogle lande er de relevante forskningsaktiviteter vedrørende nanoelektronik spredt over flere programmer (undertiden uden indbyrdes forbindelse), og i andre er det ikke muligt at afdække, om der er relevante aktiviteter på området. Flere lande tilvejebringer ekstra midler gennem den mellemstatslige Eureka-ordning. Den nuværende opsplittede situation i Europa er ineffektiv og virkningsløs. Uden et målrettet, sammenhængende program vil den europæiske indsats for nanoelektronikforskningen fortsætte på en spredt og ustruktureret måde. Manglende samordning af industrielle F&U-målsætninger, dobbeltarbejde, unødvendigt bureaukrati og ikke-optimal udnyttelse af de begrænsede forskningsmidler vil lægge hindringer i vejen for fremskridt på området. Derfor er medlemsstaternes individuelle indsats ikke ideel til at imødekomme de enorme udfordringer i nanoelektroniksektoren. Der findes ikke nogen enkelt ordning, som i de kommende år vil kunne samle al den nødvendige ekspertise og de nødvendige økonomiske midler til at indtage en førende position i det verdensomspændende konkurrencekapløb. Et stærkt offentlig-privat partnerskab er nødvendigt for at geare de helt nødvendige finansielle og tekniske midler til at følge med i det stadigt stigende innovationstempo og den voksende kompleksitet i sektoren. |

En indsats på EU-plan vil af nedenstående grunde være et mere effektivt redskab til at nå målene med forslaget. |

Opbygning af kritisk masse gennem inddragelse i et initiativ med markante bidrag fra virksomheder og medlemsstater. FTI ventes at blive et tyngdepunkt for Europa og et omdrejningspunkt for eksterne samspil. Mobilisering af ressourcer via gearing af betydelige EU-ressourcer og midler fra virksomheder og medlemsstater. Afprøvning af en ny ordning for industriel forskning, der kan yde et konkret bidrag til Lissabon-strategien og Barcelona-målene, ved at midler fra Fællesskabet, de enkelte medlemsstater og private aktører skaber en synergieffekt. Hvis denne nye ordning bliver en succes, ventes den at blive anvendt på andre områder, hvor der er brug for et offentlig-privat partnerskab. En del af den nationalt finansierede forskning lægges ind under Fællesskabets kompetence, så der ydes et stærkt bidrag til udviklingen af det europæiske forskningsrum. Risikominimering, idet EU bevarer kontrollen over sit bidrag på en måde, der minimerer den finansielle risiko. Omkostningseffektiv gennemførelse, idet FTI har en let administrationsinfrastruktur, som industrien også betaler, og kun bevarer beslutnings- og finanskapacitet. |

Virkning af målretning: at fokusere F&U-dagsordenerne mere effektivt end de nuværende spredte nationale programmer og Eureka-kompetenceklynger, der er baseret på bottom-up. Forslaget vil bidrage til at opbygge et europæisk forskningsområde (EFR) inden for nanoelektronik. Større fleksibilitet: at skabe en ordning for at mobilisere medlemsstater, der er klar til at arbejde for fælles mål på en fleksibel måde i forhold til deres disponible ressourcer og straks tilpasse sig den hastige behovsudvikling på området og således medvirke til at opbygge kritisk masse for nanoelektronikforskningen i Europa. Integration af den nationale indsats: at opfylde mål, der er blevet defineret på EU-plan inden for rammerne af den strategiske forskningsdagsorden for den relevante teknologiske platform, og foretage projektudvælgelse ifølge en fælles europæisk procedure og efter kriterier, der er offentliggjort på forhånd. Løftestangseffekt: at skabe incitamenter for virksomheder og medlemsstater og tiltrække supplerende national støtte og rejse større finansiering fra industrien. Dette vil direkte bidrage til at opfylde Barcelona-målene. Programeffektivitet: at kombinere fordelene ved tværnationale programmer (Eureka) og EU-programmer uden at videreføre deres svage sider. Navnlig for at undgå usikkerheden for de nationale budgetter (sammenlignet med Eureka) og overlapningen af evaluerings- og overvågningsprocedurer. Indførelsen af fælles procedurer ventes at afkorte processen, der fører frem til indgåelse af kontrakter, mens ekstra papirarbejde for deltagerne undgås. Økonomisk effektivitet: at nedbringe projekttiden, således at virksomhederne får mulighed for at gennemføre deres projekter hurtigere, og forskningsresultaterne dermed hurtigere når markedet. Hurtigere produktudvikling, færre tabte markedsmuligheder og højere produktivitet kan give virksomhederne store fordele i en situation, hvor handlingsmulighederne bliver mere begrænsede. Økonomisk gevinst: at opfylde de teknologiske målsætninger (førende position inden for nanoelektronik), enklere og mere effektive procedurer (lavere faste omkostninger for deltagerne og større koncentration af forskningsressourcer) og kortere tid til indgåelse af kontrakter (bedre konkurrenceevne og jobvækst). |

Sikker, integreret og ansvarlig tilgang: når alle interessenter samles, vil det styrke en udvikling, hvor der på forhånd tages højde for eventuelle folkesundheds-, sikkerheds-, miljø- og forbrugerrisici. Med ENIAC FTI vil der i fællesskab kunne fordeles i hundredvis af millioner i nationale midler til den i fællesskab vedtagne strategiske forskningsdagsorden og til Kommissionens egen strategi. Det vil også give Kommissionen en stærk stemme med hensyn til, hvordan og hvor disse nationale midler bruges, en rolle, som den ikke har i øjeblikket. Det arbejde, der vil blive iværksat under FTI, skal ikke betragtes som en overførsel af Eureka-aktiviteter under en ny paraply. Det er snarere et fuldt partnerskab mellem alle interessenter (EF, medlemsstaterne og industrien/forskningen), som sigter mod gradvist at nå en reel integration på europæisk plan, samtidig med at der udøves en ny form for forvaltning, som tegner til at give mindre papirarbejde. |

Forslaget er derfor i overensstemmelse med subsidiaritetsprincippet. |

Proportionalitetsprincippet Forslaget er i overensstemmelse med proportionalitetsprincippet af følgende årsager: |

Det foreslåede fællesforetagende er det eneste enkle redskab til med de eksisterende begrænsninger og på de fastsatte betingelser at nå de opstillede mål for indsatsen. Der er tale om en struktur, som er holdbar – også over længere tid – har status som juridisk person og frembyder en klart afgrænset retlig ramme for samarbejde mellem og deltagelse af F&U-aktører, nationale myndigheder og Fællesskabet i et offentlig-privat partnerskab. |

Det er af afgørende betydning, at alle berørte parter deltager. Eftersom der med initiativet fokuseres på industrielle målsætninger af central betydning for den økonomiske konkurrenceevne, er det nødvendigt, at virksomhederne deltager og bidrager med vejledning i forbindelse med fastlæggelsen af forskningsprioriteringer og innovationspolitikker. Medlemsstaternes deltagelse er nødvendig for mobiliseringen af de nationale midler, der udgør broderparten af de offentlige F&U-investeringer i dette område. Endelig har Fællesskabet en central rolle at spille som drivkraft bag integrationsprocessen, idet Fællesskabet skal skabe balance mellem parternes forskellige interesser og føre det nødvendige tilsyn med anvendelsen af Fællesskabets finansielle bidrag. Det foreslåede tiltag vil sikre den nødvendige integrering på EU-plan og samtidig skabe fleksible rammer for medlemsstaternes deltagelse. Med tiltaget vil så mange beslutninger som muligt, blandt andet finansielle tilsagn vedrørende de relevante indkaldelser af forslag, fortsat skulle træffes af de enkelte lande, ligesom der i videst mulig udstrækning vil blive anvendt nationale procedurer ved indgåelse af tilskudsaftaler, behandling af udgiftsanmeldelser, udbetaling af midler og revision. Med fællesforetagendet vil der - takket være muligheden for at anvende allerede eksisterende procedurer på nationalt plan - blive etableret en enkel og effektiv struktur for beslutningstagning samt finansielle og administrative foranstaltninger. Denne gennemførelsesmodel undergraver ikke de nationale myndigheders arbejde, ligesom den er baseret på kontraktmodeller, som F&U-aktørerne kender, og er yderst omkostningseffektiv: de løbende udgifter forventes at være på under 1,5 % af de samlede udgifter til de F&U-aktiviteter, der iværksættes af fællesforetagendet. |

Reguleringsmiddel/reguleringsform |

Foreslået retsakt: forordning. |

Andre midler ville ikke være hensigtsmæssige af følgende årsag(er). Oprettelsen af et foretagende, som Fællesskabet er deltager i, kræver en rådsforordning. |

BUDGETMÆSSIGE KONSEKVENSER |

I henhold til den budgetmæssige del af forslaget vil Fællesskabets bidrag udgøre højst 450 mio. EUR i ENIAC-fællesforetagendets første periode (indtil 2017) - et beløb, som der vil skulle indgås forpligtelser for senest den 31. december 2013, hvor budgetperioden for det syvende forskningsrammeprogram udløber. Der skal i 2008 foreløbig indgås forpligtelser for 42,5 mio. EUR. |

YDERLIGERE OPLYSNINGER |

Forenkling |

Forslaget indebærer en forenkling af de administrative procedurer for offentlige myndigheder (på EU- og medlemsstatsplan) og for private aktører. |

Set i forhold til de nuværende tværnationale finansieringsordninger under Eureka vil procedurerne for fællesforetagendet: o fjerne budgetmæssig usikkerhed ved at binde medlemsstaternes forpligtelser i henhold til forordningen o fjerne overlapninger i evaluering/overvågning i forhold til nu, hvor der anvendes forskellige procedurer i medlemsstaterne o afkorte den tid, der går indtil indgåelsen af kontrakter o fjerne unødigt papirarbejde for deltagerne. |

Disse forenklinger vil påvirke forskningsinteressenterne på følgende måder: o Ansøgernes tid og omkostninger i forbindelse med udarbejdelse af forslag vil blive nedsat betydeligt sammenlignet med de nuværende ansøgningsordninger under Eureka. o Endvidere falder en del af forslagene til jorden, da de ikke får national støtte, og går tabt. Dette vil undgås under FTI-ordningen. o Der kan forventes yderligere besparelser gennem de strømlinede indberetningsprocedurer, der kommer til at gælde under projektgennemførelsen. Under FTI vil projekterne skulle følge en enkelt procedure i stedet for de forskellige nationale procedurer, der gælder under Eureka. |

1. 2007/0122 (CNS)

Forslag til

RÅDETS FORORDNING

om oprettelse af "ENIAC-fællesforetagendet"

RÅDET FOR DE N EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 171 og 172,

under henvisning til forslag fra Kommissionen[3],

under henvisning til udtalelse fra Europa-Parlamentet[4],

under henvisning til udtalelse fra Det Europæiske Økonomiske og Sociale Udvalg[5], og

ud fra følgende betragtninger:

(1) Europa-Parlamentets og Rådets afgørelse nr. 1982/2006/EF af 18. december 2006[6] om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (i det følgende benævnt "syvende rammeprogram") indeholder bestemmelser for fællesskabsbidrag med henblik på at etablere langsigtede offentlige-private partnerskaber i form af fælles teknologiinitiativer (i det følgende benævnt FTI), som gennemføres via fællesforetagender, jf. EF-traktatens artikel 171. Disse fælles teknologiinitiativer udspringer af arbejdet i de europæiske teknologiplatforme, der allerede blev oprettet under det sjette rammeprogram og omfatter udvalgte aspekter vedrørende forskning på deres område. De bør kombinere investeringer fra den private sektor og europæisk offentlig finansiering, herunder finansiering fra det syvende rammeprogram.

(2) I Rådets beslutning 971/2006/EF af 19. december 2006 om særprogrammet "Samarbejde" til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013)[7] understreges behovet for ambitiøse fælleseuropæiske offentlige-private partnerskaber for at fremskynde udviklingen af betydelige teknologier og stort anlagte forskningstiltag på fællesskabsniveau, herunder FTI'er.

(3) I Lissabon-dagsordenen for vækst og beskæftigelse understreges behovet for at udvikle gunstige betingelser for investeringer i viden og innovation i Europa med henblik på at styrke konkurrenceevnen, væksten og beskæftigelsen i Den Europæiske Union.

(4) I sine konklusioner af 25. og 26. november 2004 opfordrede Rådet Kommissionen til at arbejde videre med koncepterne teknologiplatforme og FTI'er. Det understregede, at sådanne initiativer kan bidrage til at koordinere Fællesskabets samlede forskningsaktiviteter med henblik på at opnå synergier med aktiviteterne i eksisterende ordninger såsom Eureka, idet der tages hensyn til deres vigtige bidrag til forskning og udvikling (i det følgende benævnt F&U).

(5) Europæiske virksomheder og andre F&U-organisationer, der beskæftiger sig med nanoelektronik, gik forrest i arbejdet med at oprette den europæiske teknologiplatform for nanoelektronik (i det følgende benævnt ENIAC-teknologiplatformen) under det sjette rammeprogram. ENIAC-teknologiplatformen opstillede en strategisk forskningsdagsorden på grundlag af en omfattende høring af offentlige og private interessenter. I den strategiske forskningsdagsorden fastlagdes prioriteringerne på nanoelektronikområdet, og den indeholdt henstillinger om indfaldsvinklen til et FTI på området.

(6) FTI vedrørende nanoelektronik er udsprunget af Kommissionens meddelelser af 6. april 2005 om “Det europæiske forskningsrum, vejen til videnbaseret vækst”[8] og af 20. juli 2005 om “En fælles indsats for vækst og beskæftigelse: Fællesskabets Lissabon-program"[9], hvor den efterlyser en ny og mere ambitiøs tilgang til stort anlagte offentlige-private partnerskaber på områder, der er af stor betydning for Europas konkurrenceevne, og som identificeres via en dialog ned erhvervslivet.

(7) FTI vedrørende nanoelektronik er en reaktion på behovet for at støtte slagkraftig informations- og kommunikationsteknologi, der blev påpeget i rapporten " Creating an Innovative Europe" fra januar 2006. I rapporten roses ENIAC FTI-modellen endvidere for at kombinere bidrag fra medlemsstaterne inden for en klar retlig struktur og på en harmoniseret og synkroniseret måde.

(8) FTI vedrørende nanoelektronik tager sigte på at skabe et bæredygtigt offentligt-privat partnerskab, der har til formål at forøge og fungere som løftestang for private og offentlige investeringer i nanoelektronik i Europa, som ved anvendelsen af denne forordning omfatter medlemsstaterne og lande, der er associeret med det syvende rammeprogram. FTI vedrørende nanoelektronik bør endvidere opnå effektiv koordinering og ressourcesynergi samt finansiering fra rammeprogrammet, erhvervslivet, nationale F&U-programmer og mellemstatslige F&U-ordninger og dermed bidrage til at styrke Europas fremtidige vækst, konkurrenceevne og bæredygtige udvikling. Endelig bør det have til formål at opdyrke samarbejde mellem alle interessenter, såsom nationale myndigheder, videnskabelige miljøer og forskningscentre, så forskningsindsatsen samles og gøres mere fokuseret.

(9) Med FTI vedrørende nanoelektronik bør der opstilles en forskningsdagsorden efter fælles overenskomst (i det følgende benævnt "forskningsdagsorden"), der nøje følger anbefalingerne i den strategiske forskningsdagsorden, som er opstillet af ENIAC-teknologiplatformen. Forskningsdagsordenen bør kortlægge og regelmæssigt revidere prioriteringerne for udviklingen og indførelsen af vigtige teknologiområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og skabe plads for helt nye markeder og samfundsnyttige anvendelsesformål.

(10) FTI vedrørende nanoelektronik bør stræbe efter at opnå de to mål, der udgør en væsentlig del af ENIAC-teknologiplatformens forskningsdagsorden: en øget integration og funktionalitet af komponenter og en formindskelse af deres størrelse. Den bør sikre udviklingen af nye materialer, udstyr, processer og arkitekturer samt innovative fremstillingsprocesser, slagkraftige designmetoder og nye emballerings- og "systematiserings"-metoder. Den bør styre og styres af nyskabende højteknologiske applikationer inden for kommunikations- og informationsteknologi, transport, sundhed og velvære, energi- og miljøstyring, sikkerhed og underholdning.

(11) FTI vedrørende nanoelektronik er ambitiøst og omfattende, de finansielle og tekniske ressourcer, der skal mobiliseres, er store, og der er derfor behov for en effektiv koordinering og ressourcesynergi samt finansiering, og dette forudsætter en indsats fra Fællesskabets side. Det er derfor nødvendigt at oprette et fællesforetagende (i det følgende benævnt ENIAC-fællesforetagendet), jf. EF-traktatens artikel 171, som en juridisk person med henblik på gennemførelsen af FTI vedrørende nanoelektronik. For at sikre en hensigtsmæssig forvaltning af de F&U-aktiviteter, som er påbegyndt, men ikke afsluttet i løbet af det syvende rammeprogram, bør ENIAC-fællesforetagendet oprettes for en periode, der udløber den 31. december 2017, men som kan forlænges.

(12) ENIAC-fællesforetagendet bør være et organ, der er oprettet af Fællesskaberne, og decharge for gennemførelsen af dets budget bør gives af Europa-Parlamentet[10] efter indstilling fra Rådet, idet der dog bør tages hensyn til de særtræk, der skyldes, at FTI'er er offentlige-private partnerskaber, og at især den private sektor bidrager til budgettet.

(13) ENIAC-fællesforetagendet bør varetage opfyldelsen af forpligtelser efter internationale aftaler. Det bør i den forbindelse betragtes son en international organisation, jf. artikel 22 i Europa-Parlamentets og Rådets direktiv 2004/17/EF af 31. marts 2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester[11], og artikel 15 i Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter[12].

(14) Målene for ENIAC-fællesforetagendet bør nås ved at sammenlægge ressourcer fra den private og offentlige sektor til støtte for F&U-aktiviteter i form af projekter. ENIAC-fællesforetagendet bør til dette formål kunne tilrettelægge indkaldelser af konkurrerende projektforslag til gennemførelse af dele af forskningsdagsordenen. F&U-aktiviteterne bør efterleve de grundlæggende etiske principper, der gælder for det syvende rammeprogram.

(15) ENIAC-fællesforetagendet skal sikre og fremme en sikker, integreret og ansvarlig tilgang til nanoelektronik, der respekterer de høje sikkerhedsstandarder, som allerede er indført i overensstemmelse med offentlig sundhed, sikkerhed og Fællesskabets miljø- og forbrugerpolitikker[13],[14] samt den europæiske handlingsplan "Nanovidenskab og nanoteknologi: En europæisk handlingsplan for 2005-2009"[15].

(16) Det Europæiske Fællesskab, […medlemsstaterne] og AENEAS - en sammenslutning, som repræsenterer virksomheder og andre F&U-organisationer, der beskæftiger sig med nanoelektronik i Europa - bør være stiftende medlemmer af ENIAC-fællesforetagendet. ENIAC-fællesforetagendet bør være åbent for nye medlemmer.

(17) Der bør fastsættes bestemmelser for ENIAC-fællesforetagendets organisation og drift i dets vedtægter.

(18) AENEAS har underskrevet en tilsagnserklæring om støtte til oprettelse og gennemførelse af ENIAC-fællesforetagendet som fastsat i dets vedtægter.

(19) F&U-aktiviteterne bør til dels støttes via bidrag fra Fællesskabet til ENIAC-fællesforetagendet.

(20) De offentlige midler til F&U-aktiviteterne, der gennemføres på basis af indkaldelser af konkurrerende forslag offentliggjort af ENIAC-fællesforetagendet, bør omfatte nationale finansielle bidrag fra ENIAC-medlemsstaterne og et finansielt bidrag fra ENIAC-fællesforetagendet. ENIAC-fællesforetagendets finansielle bidrag bør ydes som en procentdel af de F&U-udgifter, der afholdes af projektdeltagerne. Denne procentdel bør være den samme for alle projektdeltagere i forbindelse med en given indkaldelse af forslag.

(21) Så længe ENIAC-fællesforetagendet opretholdes, bør de F&U-organisationer, der deltager i projekter, selv tilvejebringe midler, der er mindst lige så store som de samlede offentlige midler til F&U-aktiviteter.

(22) For at sikre personalet stabile beskæftigelsesvilkår og ligebehandling samt for at tiltrække specialiseret videnskabeligt og teknisk personale af højeste kvalitet bør hele ENIAC-fællesforetagendets personale ansættes i henhold til vedtægten for tjenestemænd i De Europæiske Fællesskaber og ansættelsesvilkårene for de øvrige ansatte i Fællesskaberne ("personalevedtægten").

(23) Da ENIAC-fællesforetagendet ikke har noget økonomisk sigte, afhænger dets evne til at udføre sine opgaver af, at protokollen vedrørende De Europæiske Fællesskabers privilegier og immuniteter gøres gældende for ENIAC-fællesforetagendet og dets personale.

(24) Da ENIAC-fællesforetagendet har status af juridisk person, bør det kunne stilles til regnskab for sine handlinger. Med hensyn til bilæggelse af tvister i forbindelse med fællesforetagendets aktiviteter bør EF-Domstolen i givet fald have kompetence.

(25) Kommissionen og ENIAC-fællesforetagendet bør regelmæssigt aflægge rapport om fremskridtene til Rådet og Europa-Parlamentet.

(26) Efter forudgående samtykke med Kommissionen bør ENIAC-fællesforetagendet vedtage et særskilt finansielt regelsæt, hvor der tages hensyn til de særlige behov, der gør sig gældende, bl.a. behovet for at kombinere fællesskabsfinansiering og national finansiering for at støtte F&U-aktiviteter effektivt og inden for en rimelig frist. Disse bør baseres på principperne i Kommissionens forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget[16].

(27) Der bør træffes passende foranstaltninger til forebyggelse af uregelmæssigheder og svig, og de nødvendige skridt bør tages for at kræve tabte, uberettiget udbetalte eller forkert anvendte midler tilbagebetalt i overensstemmelse med Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser[17], Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder[18] og Europa-Parlamentets og Rådets forordning (EF) nr. 1073/1999 om undersøgelser, der foretages af Det Europæiske Kontor for Bekæmpelse af Svig (OLAF)[19].

(28) Politikken for intellektuel ejendomsret bør fremme skabelse og udnyttelse af viden.

(29) Kommissionen og AENEAS bør træffe alle nødvendige forberedende foranstaltninger til at oprette ENIAC-fællesforetagendet.

(30) Målene for denne foranstaltning, dvs. oprettelsen af ENIAC-fællesforetagendet, kan ikke i tilstrækkelig grad opfyldes af medlemsstaterne, da der ikke findes egnede retlige og organisatoriske rammer på europæisk plan, og kan derfor bedre gennemføres på fællesskabsplan, da der kun ved en fællesskabsforanstaltning kan etableres en retlig og organisatorisk F&U-ramme, som giver mulighed for en effektiv sammenlægning af midler fra F&U-aktører, Kommissionen og nationale regeringer. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. samme artikel, omfatter denne forordning kun, hvad der er nødvendigt for at nå dette mål -

UDSTEDT FØLGENDE FORORDNING:

Artikel 1 Oprettelse af et fællesforetagende

1. Med henblik på gennemførelsen af det fælles teknologiinitiativ (i det følgende benævnt FTI) vedrørende nanoelektronik oprettes der herved et fællesforetagende (i det følgende benævnt "ENIAC-fællesforetagendet"), jf. EF-traktatens artikel 171, for en periode, som udløber den 31. december 2017. Denne periode kan forlænges ved en ændring af denne forordning.

2. ENIAC-fællesforetagendet skal have status som juridisk person. Det har i medlemsstaterne den mest vidtgående rets- og handleevne, som disse staters lovgivning tillægger juridiske personer. Det kan eksempelvis erhverve og afhænde fast ejendom og løsøre og optræde som part i retssager.Det betragtes som en international organisation, jf. artikel 22, litra c), i direktiv 2004/17/EF og artikel 15, litra c), i direktiv 2004/18/EF.

3. ENIAC-fællesforetagendet har hjemsted i Bruxelles, Belgien.

4. ENIAC-fællesforetagendets vedtægter er fastlagt i bilaget.

Artikel 2Mål

ENIAC-fællesforetagendet bidrager til gennemførelsen af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) og temaet "Informations- og kommunikationsteknologi" under særprogrammet "Samarbejde" til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013). Det skal navnlig:

2. fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål

3. støtte aktiviteter til gennemførelse af forskningsdagsordenen (herefter "F&U-aktiviteter"), især gennem økonomisk støtte til deltagere i projekter, der er udvalgt på grundlag af indkaldelser af konkurrerende forslag

4. fremme et offentligt-privat partnerskab, der tilsigter at mobilisere og samle en indsats fra Fællesskabets side og fra national og privat side, at øge de samlede F&U-investeringer vedrørende nanoelektronik og at skabe samarbejde mellem den offentlige og den private sektor

5. sikre, at FTI vedrørende nanoelektronik er effektivt og holdbart

6. opnå synergi og koordinering med hensyn til den europæiske F&U-indsats vedrørende nanoelektronik, herunder gradvis integrering i ENIAC-fællesforetagendet af de aktiviteter på området, der for øjeblikket gennemføres via mellemstatslige F&U-ordninger (Eureka).

Artikel 3Medlemmer

1. ENIAC-fællesforetagendets stiftende medlemmer er:

7. Det Europæiske Fællesskab repræsenteret ved Kommissionen

8. [ …Medlemsstaterne… ]

9. sammenslutningen AENEAS (i det følgende benævnt "AENEAS").

2. Forudsat at de tilslutter sig målene i artikel 2, kan følgende blive medlemmer af ENIAC-fællesforetagendet:

10. andre medlemsstater og lande, der er associeret med det syvende rammeprogram

11. lande uden for EU, der ikke er kandidatlande eller associerede lande (herefter "tredjelande"), og som har F&U-politik eller programmer vedrørende nanoelektronik

12. juridiske personer, der kan yde et betydeligt finansielt bidrag til at nå ENIAC-fællesforetagendets mål.

3. De stiftende medlemmer i henhold til stk. 1 og nye medlemmer i henhold til stk. 2 benævnes i det følgende "medlemmer".

4. Medlemsstater og associerede lande, der er medlemmer af ENIAC-fællesforetagendet, benævnes i det følgende "ENIAC-medlemsstater".

Artikel 4Finansieringskilder

1. ENIAC-fællesforetagendets aktiviteter finansieres i fællesskab af finansielle bidrag, der betales i rater, og bidrag i naturalier fra dets medlemmer til dækning af driftsudgifterne og F&U-aktiviteterne.

2. ENIAC-fællesforetagendets driftsudgifter for perioden indtil den 31. december 2017 dækkes af følgende bidrag:

13. et finansielt bidrag fra AENEAS på højst 20 mio. EUR eller højst 1 % af de samlede projektudgifter, alt efter hvilket af disse beløb der er det højeste, dog højst 30 mio. EUR

14. et finansielt bidrag fra Fællesskabet på højst 10 mio. EUR

15. bidrag i naturalier fra ENIAC-medlemsstaterne.

3. ENIAC-fællesforetagendets F&U-aktiviteter for perioden indtil den 31. december 2017 dækkes af følgende bidrag:

16. et finansielt bidrag fra Fællesskabet på højst 440 mio. EUR til projektfinansiering

17. ENIAC-medlemsstaters finansielle bidrag, der har form af årlige forpligtelsesbevillinger, og som udbetales direkte til F&U-organisationer, der deltager i F&U-projekterne

18. bidrag i naturalier fra F&U-organisationer som deres andel af de udgifter, der er nødvendige for at gennemføre projekterne.

4. Fællesskabets maksimale bidrag til ENIAC-fællesforetagendet udgør 450 mio. EUR, som afholdes over den budgetbevilling, der er tildelt temaet "Informations- og kommunikationsteknologi" under særprogrammet "Samarbejde" til gennemførelse af Det Europæiske Fællesskabs syvende rammeprogram.

5. De nærmere bestemmelser for Fællesskabets finansielle bidrag fastlægges i en generel aftale og årlige finansielle gennemførelsesaftaler, som indgås mellem Kommissionen på Fællesskabets vegne og ENIAC-fællesforetagendet.

6. De finansielle bidrag fra medlemmerne af ENIAC-fællesforetagendet betales i rater.

7. Andre nye medlemmer af ENIAC-fællesforetagendet end medlemsstater eller associerede lande yder et finansielt bidrag til ENIAC-fællesforetagendet.

Artikel 5Organer

ENIAC-fællesforetagendet har følgende organer:

19. bestyrelsen

20. repræsentantskabet for de offentlige myndigheder

21. erhvervs- og forskningsudvalget

22. den administrerende direktør.

Artikel 6Finansforordning

1. ENIAC-fællesforetagendet skal vedtage særlige finansielle bestemmelser på grundlag af principperne i forordning (EF, Euratom) nr. 2343/2002. Disse kan afvige fra denne forordning, hvor det er nødvendigt af hensyn til de særlige krav, ENIAC-fællesforetagendets drift stiller, og forudsat at Kommissionen på forhånd har givet sit samtykke.

2. ENIAC-fællesforetagendet opretter sin egen interne revisionskapacitet.

Artikel 7Finansiering af F&U -aktiviteter

1. De offentlige midler til projekter, der er udvalgt på grundlag af indkaldelser af konkurrerende forslag offentliggjort af ENIAC-fællesforetagendet, omfatter de nationale finansielle bidrag fra ENIAC-medlemsstaterne og/eller det finansielle bidrag fra ENIAC-fællesforetagendet.

2. Fællesskabets bidrag til ENIAC-fællesforetagendet anvendes til finansiering af projekter på grundlag af indkaldelser af konkurrerende forslag. Følgende juridiske personer kan komme i betragtning til at modtage sådanne midler:

23. juridiske personer, der har hjemsted i ENIAC-medlemsstaterne, og som har indgået en tilskudsaftale vedrørende et sådant projekt med den relevante nationale myndighed efter ENIAC-fællesforetagendets tildelingsprocedurer

24. juridiske personer med hjemsted i medlemsstater eller associerede lande, der ikke er medlemmer af ENIAC-fællesforetagendet. I sådanne tilfælde kan de pågældende lande indføre administrative ordninger med ENIAC-fællesforetagendet for at gøre det muligt for deres virksomheder og F&U-organisationer at deltage.

3. For de indkaldelser af forslag, som ENIAC-fællesforetagendet iværksætter og offentliggør, skal det samlede budget for hver indkaldelse oplyses. Budgettet skal indeholde oplysninger om de beløb, der på nationalt plan er givet tilsagn om af de enkelte ENIAC-medlemsstater, og det skønnede finansielle bidrag fra ENIAC-fællesforetagendet. Det skal fremgå af indkaldelsen, hvilke evalueringskriterier der anvendes i forhold til formålet med indkaldelsen.

4. ENIAC-fællesforetagendets finansielle bidrag til budgettet for hver indkaldelse udgør 55 % af det samlede beløb, som ENIAC-medlemsstaterne har givet tilsagn om, medmindre repræsentantskabet for de offentlige myndigheder beslutter andet efter forslag fra Fællesskabets repræsentant.

5. Indkaldelse, evaluering og udvælgelse af forslag sker i henhold til følgende bestemmelser:

25. deltagere med hjemsted i ENIAC-medlemsstater og i andre EU-medlemsstater eller associerede lande kan deltage i indkaldelser af forslag, som ENIAC-fællesforetagendet iværksætter

26. konsortier af deltagere, der indgiver projektforslag som reaktion på indkaldelserne, skal omfatte mindst tre ikke-associerede enheder med hjemsted i mindst tre ENIAC-medlemsstater

27. evaluerings- og udvælgelsesprocessen skal sikre, at tildeling af offentlige midler fra ENIAC-fællesforetagendet sker på grundlag af rammeprogrammets principper om høj kvalitet og konkurrence

28. efter evalueringen af forslag opstiller repræsentantskabet for de offentlige myndigheder en prioriteret liste over forslagene på grundlag af klare evalueringskriterier og deres kollektive bidrag til at nå målene med indkaldelsen af forslag

29. repræsentantskabet for de offentlige myndigheder træffer beslutning om, hvilke forslag der skal udvælges, og hvor store offentlige midler de udvalgte forslag skal tildeles inden for de disponible budgetrammer, idet der tages hensyn til eventuelle nationale kriterier for at kunne modtage støtte. Denne beslutning er bindende for ENIAC-medlemsstaterne uden yderligere evaluerings- eller udvælgelsesprocesser.

6. Projektfinansiering sker i henhold til følgende bestemmelser:

30. ENIAC-fællesforetagendets finansielle bidrag til projektdeltagerne omfatter en procentdel af de samlede udgifter til gennemførelse af projektet, som de myndigheder, der yder finansiering og udsteder tilskudsaftalen, fastlægger på et relevant tidspunkt. Denne procentdel fastlægges på årsbasis af ENIAC-fællesforetagendet og kan højst udgøre 16,7 %. Denne procentdel bør være den samme for alle projektdeltagere i forbindelse med en given indkaldelse af forslag

31. ENIAC-medlemsstaterne indgår tilskudsaftaler med projektdeltagere i overensstemmelse med deres nationale bestemmelser, navnlig med hensyn til støttekriterier og andre nødvendige finansielle og retlige krav. Nationale finansielle bidrag fra ENIAC-medlemsstaterne udbetales i givet fald direkte til projektdeltagerne i henhold til de nationale tilskudsaftaler. ENIAC-medlemsstaterne gør deres bedste for at synkronisere indgåelse af tilskudsaftalen og udbetale deres finansielle bidrag inden for en rimelig frist.

Artikel 8Personalevedtægt

1. ENIAC-fællesforetagendets personale og direktør er omfattet af vedtægten for tjenestemænd og ansættelsesvilkårene for de øvrige ansatte i De Europæiske Fællesskaber samt de regler, som De Europæiske Fællesskabers institutioner sammen har vedtaget om anvendelsen af disse bestemmelser.

2. ENIAC-fællesforetagendet udøver over for personalet de beføjelser, som er overdraget til ansættelsesmyndigheden i henhold til vedtægten for tjenestemænd i De Europæiske Fællesskaber og til den myndighed, der har kompetence til at indgå ansættelseskontrakter i henhold til ansættelsesvilkårene for de øvrige ansatte i De Europæiske Fællesskaber.

3. Bestyrelsen vedtager efter aftale med Kommissionen de nødvendige gennemførelsesbestemmelser under iagttagelse af artikel 110 i vedtægten for tjenestemænd i De Europæiske Fællesskaber og ansættelsesvilkårene for de øvrige ansatte i De Europæiske Fællesskaber.

4. Bestyrelsen kan vedtage bestemmelser, der gør det muligt at udstationere eksperter fra medlemmerne i ENIAC-fællesforetagendet.

Artikel 9Privilegier og immuniteter

Protokollen vedrørende De Europæiske Fællesskabers privilegier og immuniteter gælder for ENIAC-fællesforetagendet og dets personale.

Artikel 10Ansvar

1. For ENIAC-fællesforetagendets ansvar i aftaleforhold gælder den lovgivning, der finder anvendelse på de relevante aftaleretlige bestemmelser.

2. For så vidt angår ansvar uden for aftaleforhold, skal ENIAC-fællesforetagendet i overensstemmelse med de almindelige retsgrundsætninger, medlemsstaterne har til fælles, erstatte skader, dets ansatte har forvoldt under udøvelsen af deres hverv.

3. ENIAC-fællesforetagendets udbetalinger som følge af et erstatningsansvar som omhandlet i stk. 1 og 2 samt omkostninger og udgifter i denne forbindelse anses for udgifter for ENIAC-fællesforetagendet og afholdes af ENIAC-fællesforetagendets midler.

Artikel 1 1 Domstolens kompetence og lovvalg

1. Domstolen har kompetence til at træffe afgørelse om følgende:

32. enhver retstvist mellem medlemmer i anliggender vedrørende denne forordning og/eller de vedtægter, der er nævnt i artikel 1

33. voldgiftsbestemmelser i de aftaler og kontrakter, ENIAC-fællesforetagendet indgår

34. sager anlagt mod ENIAC-fællesforetagendet, herunder vedrørende afgørelser truffet af dets organer, på de betingelser, der er fastsat i traktatens artikel 230 og 232

35. tvister vedrørende erstatning for skader, ENIAC-fællesforetagendets ansatte har forvoldt under udøvelsen af deres hverv.

2. I spørgsmål, der ikke dækkes af denne forordning eller andre fællesskabsretsakter, gælder lovgivningen i den stat, hvor ENIAC-fællesforetagendet har hjemsted.

Artikel 12Rapport, evalueringer og decharge

1. Kommissionen forelægger Europa-Parlamentet og Rådet en årlig rapport over de fremskridt, som ENIAC-fællesforetagendet har opnået.

2. Senest den 31. december 2010 og den 31. december 2015 gennemfører Kommissionen foreløbige evalueringer af ENIAC-fællesforetagendet med bistand fra uafhængige eksperter. Evalueringen omhandler kvaliteten og effektiviteten af ENIAC-fællesforetagendet samt fremskridt mod opfyldelsen af de fastlagte mål. Kommissionen forelægger Europa-Parlamentet og Rådet konklusionen af evalueringen sammen med sine bemærkninger.

3. Senest den 31. marts 2018 gennemfører Kommissionen en endelig evaluering af ENIAC-fællesforetagendet med bistand fra uafhængige eksperter. Resultaterne af den endelige evaluering forelægges Europa-Parlamentet og Rådet.

4. Decharge for gennemførelsen af ENIAC-fællesforetagendets budget gives af Europa-Parlamentet efter henstilling fra Rådet i overensstemmelse med en procedure i henhold til de finansielle bestemmelser for ENIAC-fællesforetagendet.

Artikel 1 3 Beskyttelse af medlemmernes finansielle interesser og foranstaltninger mod svig

1. ENIAC-fællesforetagendet sikrer, at dets medlemmers finansielle interesser er tilstrækkeligt beskyttet, ved at udføre eller foranledige egnede interne og eksterne kontroller.

2. I tilfælde af uregelmæssigheder har medlemmerne ret til at søge uretmæssigt anvendte beløb tilbagebetalt, herunder at mindske eller suspendere eventuelle efterfølgende bidrag til ENIAC-fællesforetagendet.

3. I forbindelse med bekæmpelse af svig, korruption og andre ulovlige handlinger anvendes bestemmelserne i forordning (EF) nr. 1073/1999.

4. Kommissionen og/eller Revisionsretten kan om nødvendigt foretage kontrol på stedet hos modtagerne af midler fra ENIAC-fællesforetagendet samt hos de medarbejdere, som er ansvarlige for tildelingen af disse midler. ENIAC-fællesforetagendet sikrer, at aftaler om tilskud og kontrakter giver Kommissionen og Revisionsretten ret til at udføre passende kontrol og, hvis der konstateres uregelmæssigheder, at pålægge sanktioner, der har afskrækkende virkning og står i et rimeligt forhold til overtrædelsens grovhed.

5. Det Europæiske Kontor for Bekæmpelse af Svig (OLAF) har samme beføjelser over for ENIAC-fællesforetagendet og dets personale som over for Kommissionens afdelinger. Så snart fællesforetagendet er oprettet, tiltræder det den interinstitutionelle aftale af 25. maj 1999 mellem Europa-Parlamentet, Rådet og Kommissionen om de interne undersøgelser, der foretages af OLAF[20]. Bestyrelsen godkender denne tiltrædelse og træffer de fornødne foranstaltninger for at lette OLAF's arbejde med interne undersøgelser.

Artikel 14Tavshedspligt

ENIAC-fællesforetagendet sikrer beskyttelse af følsomme oplysninger, hvis videregivelse vil kunne skade dets medlemmers interesser.

Artikel 15Intellektuel ejendom

ENIAC-fællesforetagendet vedtager regler for formidling og anvendelse af forskningsresultater, hvormed det om nødvendigt sikres, at intellektuel ejendom, der frembringes i forbindelse med F&U-aktiviteter inden for rammerne af denne forordning, beskyttes, og at forskningsresultater anvendes og formidles.

Artikel 16Forberedende foranstaltninger

Kommissionen og AENEAS træffer alle nødvendige forberedelser til at oprette ENIAC-fællesforetagendet, indtil dets organer er helt funktionsklare.

Artikel 17Støtte fra værtsstaten

Der indgås en værtsstatsaftale mellem ENIAC-fællesforetagendet og Belgien om kontorlokaler, privilegier og immuniteter og anden støtte fra Belgien til ENIAC-fællesforetagendet.

Artikel 18

Denne forordning træder i kraft dagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG VEDTÆGTER FOR ENIAC-FÆLLESFORETAGENDET

Artikel 1 Navn, beliggenhed, varighed og juridisk status

1. Fællesforetagendets navn er: “ENIAC-fællesforetagendet".

2. Fællesforetagendet har hjemsted i Bruxelles.

3. ENIAC-fællesforetagendet oprettes fra offentliggørelsen af disse vedtægter i Den Europæiske Unions Tidende for en periode, der udløber den 31. december 2017.

4. Denne første periode kan forlænges ved at ændre disse vedtægter i overensstemmelse med bestemmelserne i artikel 22 under hensyn til de fremskridt, der er opnået med at opfylde målene for ENIAC-fællesforetagendet, og under forudsætning af, at den økonomiske levedygtighed er sikret.

5. ENIAC-fællesforetagendet skal have status som juridisk person. Det har i alle Det Europæiske Fællesskabs medlemsstater den mest vidtgående rets- og handleevne, som disse staters lovgivning tillægger juridiske personer. Det kan eksempelvis erhverve og afhænde fast ejendom og løsøre og optræde som part i retssager.

Artikel 2Mål og opgaver

1. ENIAC-fællesforetagendet bidrager til gennemførelsen af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) og temaet "Informations- og kommunikationsteknologi" under særprogrammet "Samarbejde" til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013). Det skal navnlig:

36. fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder med henblik på at styrke europæisk konkurrenceevne og bæredygtighed og bane vejen for helt nye markeder og samfundsnyttige anvendelsesformål. Aktiviteter til gennemførelse af forskningsdagsordenen benævnes i det følgende "F&U-aktiviteter"

37. støtte gennemførelsen af F&U-aktiviteterne, især gennem økonomisk støtte til deltagere i projekter[21], der er udvalgt på grundlag af indkaldelser af konkurrerende forslag

38. fremme et offentligt-privat partnerskab, der tilsigter at mobilisere og samle en indsats fra Fællesskabets side og fra national og privat side, at øge de samlede F&U-investeringer vedrørende nanoelektronik og at skabe samarbejde mellem den offentlige og den private sektor

39. sikre, at FTI vedrørende nanoelektronik er effektivt og holdbart

40. opnå synergi og koordinering med hensyn til den europæiske F&U-indsats vedrørende nanoelektronik, herunder gradvis integrering i ENIAC-fællesforetagendet af de aktiviteter på området, der for øjeblikket gennemføres via mellemstatslige F&U-ordninger (Eureka).

2. ENIAC-fællesforetagendet har følgende hovedopgaver:

41. sikre, at FTI vedrørende nanoelektronik oprettes og forvaltes på en bæredygtig måde

42. fastlægge den flerårige strategiplan, herunder forskningsdagsordenen, jf. artikel 13, og justere den i fornødent omfang

43. fastlægge og gennemføre årlige gennemførelsesplaner for realiseringen af den flerårige strategiplan, jf. artikel 13

44. iværksætte indkaldelser af forslag, evaluere forslag og tildele midler til projekter, der er udvalgt via åbne, gennemsigtige og effektive procedurer inden for de disponible finansieringsrammer

45. udvikle nært samarbejde og sikre samordning med europæiske, nationale og tværnationale aktiviteter, organer og aktører med det formål at fremme et frugtbart innovationsmiljø i Europa og bedre synergi og udnyttelse af forsknings- og udviklingsresultater vedrørende nanoelektronik

46. overvåge fremskridtet mod at nå målene for ENIAC-fællesforetagendet og foretage eventuelle fornødne justeringer på baggrund af den videnskabelige udvikling i løbet af gennemførelsen

47. styre kommunikation og formidling af ENIAC-fællesforetagendets aktiviteter under overholdelse af tavshedspligten

48. offentliggøre oplysninger om projekter, herunder navne på deltagere, og om størrelsen af ENIAC-fællesforetagendets finansielle bidrag

49. gennemføre andre aktiviteter, der eventuelt er nødvendige for at nå målene, jf. stk. 1.

Artikel 3Medlemmer

1. ENIAC-fællesforetagendets stiftende medlemmer (herefter "stiftende medlemmer") er:

50. Det Europæiske Fællesskab repræsenteret ved Kommissionen

51. [ …Medlemsstaterne… ]

52. sammenslutningen AENEAS (i det følgende benævnt "AENEAS"), der er en sammenslutning, der er registreret i henhold til fransk lovgivning (registreringsnummer o.l.) med hjemsted i Paris, Frankrig, og som fungerer som repræsentant for virksomheder og andre F&U-aktører, der beskæftiger sig med nanoelektronik i Europa.

2. Forudsat at de tilslutter sig målene fastsat i artikel 2, stk. 1, kan følgende blive medlemmer af ENIAC-fællesforetagendet:

53. andre medlemsstater og lande, der er associeret med det syvende rammeprogram

54. lande uden for EU, der ikke er kandidatlande eller associerede lande (i det følgende benævnt "tredjelande"), og som har F&U-politik eller programmer vedrørende nanoelektronik

55. juridiske personer, der kan yde et betydeligt finansielt bidrag til at nå ENIAC-fællesforetagendets mål.

3. De stiftende medlemmer og nye medlemmer, jf. stk. 2, benævnes i det følgende "medlemmer".

4. Medlemsstater og associerede lande, der er medlemmer af ENIAC-fællesforetagendet, benævnes i det følgende "ENIAC-medlemsstater". Hver enkelt ENIAC-medlemsstat udnævner sin egen repræsentant til ENIAC-fællesforetagendets organer og udpeger den eller de nationale enheder, der har ansvaret for at varetage landets forpligtelser med hensyn til gennemførelse af ENIAC-fællesforetagendets aktiviteter.

5. ENIAC-medlemsstaterne og Kommissionen benævnes i det følgende ENIAC-fællesforetagendets "offentlige myndigheder".

Artikel 4Medlemskab og ændringer af medlemskab

1. Nye ansøgninger om medlemskab af ENIAC-fællesforetagendet stiles til bestyrelsen, jf. artikel 6, stk. 2, litra a).

2. EU-medlemsstater eller associerede lande, der ikke er stiftende medlemmer af ENIAC-fællesforetagendet, bliver medlemmer, når de har meddelt bestyrelsen deres skriftlige anerkendelse af disse vedtægter og eventuelle andre bestemmelser om driften af ENIAC-fællesforetagendet.

3. Tredjelandes ansøgninger om medlemskab af ENIAC-fællesforetagendet behandles af bestyrelsen, som udarbejder en indstilling til Kommissionen. Kommissionen kan fremsætte forslag om ændring af denne forordning vedrørende det pågældende tredjelands medlemskab under forudsætning af, at forhandlinger med ENIAC-fællesforetagendet er fuldført med positivt resultat.

4. Bestyrelsens afgørelser om andre juridiske personers medlemskab eller indstillinger fra bestyrelsen vedrørende tredjelande som nye medlemmer træffes på grundlag af ansøgerens relevans og potentielle merværdi, for så vidt angår indsatsen for at nå ENIAC-fællesforetagendets mål.

5. Et medlem kan udtræde af ENIAC-fællesforetagendet. Udtrædelsen træder uigenkaldeligt i kraft seks måneder efter, at de øvrige medlemmer er underrettet herom, og det tidligere medlem løses derefter fra alle forpligtelser bortset fra dem, der eksisterede før udtrædelsen.

Artikel 5ENIAC-fællesforetagendets organer

ENIAC-fællesforetagendet har følgende organer:

56. bestyrelsen

57. repræsentantskabet for de offentlige myndigheder

58. erhvervs- og forskningsudvalget

59. den administrerende direktør.

Artikel 6Bestyrelsen

1. Sammensætning og beslutningsproces

60. Bestyrelsen består af repræsentanter for ENIAC-fællesforetagendets medlemmer samt formanden for Erhvervs- og Forskningsudvalget.

61. ENIAC-fællesforetagendets medlemmer udpeger hver især deres egne repræsentanter og en hoveddelegeret, der har medlemmets stemmeret i bestyrelsen. Formanden for Erhvervs- og Forskningsudvalget har ikke stemmeret.

62. AENEAS og de offentlige myndigheder har lige stor stemmeandel, som tilsammen udgør mindst 90 % af de samlede stemmer. Stemmerne fordeles i først omgang med 50 % til AENEAS og 50 % til de offentlige myndigheder.

63. Stemmefordelingen blandt de offentlige myndigheder fastlægges årligt i forhold til de projektmidler, de har givet tilsagn om i de foregående to regnskabsår. Kommissionen har mindst 10 % af stemmerne.

64. I det første regnskabsår og evt. følgende regnskabsår, hvor kun højst to ENIAC-medlemsstater har givet tilsagn om offentlige midler til projekter i de foregående regnskabsår, har Kommissionen en tredjedel af de stemmer, der ellers er forbeholdt offentlige myndigheder. De øvrige to tredjedele fordeles ligeligt mellem ENIAC-medlemsstaterne.

65. Stemmeretten for nye medlemmer, der ikke er en EU-medlemsstat eller et associeret land, afgøres af bestyrelsen, inden medlemmet tiltræder ENIAC-fællesforetagendet.

66. Beslutninger vedtages med et flertal på 75 % af stemmerne, medmindre andet udtrykkeligt er fastsat i disse vedtægter. Fællesskabet kan nedlægge veto over for alle bestyrelsens beslutninger om anvendelsen af dets finansielle bidrag, om metoden for vurdering af bidrag i naturalier, om ændringer af disse vedtægter og om ENIAC-fællesforetagendets finansforordning.

67. Medlemmernes repræsentanter kan ikke drages personligt til ansvar for aktiviteter, som de udfører i deres egenskab af repræsentanter i bestyrelsen.

2. Funktion og opgaver

Bestyrelsen har det overordnede ansvar for driften af ENIAC-fællesforetagendet og fører tilsyn med gennemførelsen af dets aktiviteter.

Bestyrelsen skal navnlig:

68. vurdere ansøgninger og træffe afgørelse eller indstille til ændringer vedrørende medlemskab, jf. artikel 4

69. træffe afgørelse om ophævelse af medlemskab, hvis et medlem ikke opfylder sine forpligtelser og ikke har rådet bod på denne forsømmelse inden for en rimelig frist fastsat af den administrerende direktør, jf. dog traktatens bestemmelser, der sikrer overensstemmelse med fællesskabslovgivningen

70. godkende ENIAC-fællesforetagendets finansforordning, jf. artikel 12

71. vedtage forslag til vedtægtsændringer i overensstemmelse med artikel 22

72. godkende den flerårige strategiplan, herunder forskningsdagsordenen

73. føre tilsyn med ENIAC-fællesforetagendets generelle aktiviteter

74. føre tilsyn med gennemførelsen af den flerårige strategiplan

75. godkende den årlige gennemførelsesplan og den årlige budgetplan, herunder en stillingsfortegnelse

76. godkende den årlige aktivitetsrapport og de årlige regnskaber og statusopgørelser

77. udnævne, afskedige eller udskifte den administrerende direktør, udstikke retningslinjer for den administrerende direktør og overvåge dennes præstation

78. være ansvarlig for gennemførelsen af den funktion, der i medfør af artikel 185, stk. 3, i forordning (EF, Euratom) nr. 1605/2002 påhviler Kommissionens interne revisor

79. vedtage de nødvendige gennemførelsesbestemmelser for ENIAC-fællesforetagendets personalevedtægt, jf. artikel 17

80. nedsætte udvalg og arbejdsgrupper til efter behov at gennemføre specifikke opgaver

81. vedtage sin forretningsorden, jf. stk. 3

82. uddelegere eventuelle opgaver, som ikke udtrykkeligt er overdraget til et af ENIAC-fællesforetagendets øvrige organer.

3. Forretningsorden

83. Bestyrelsen mødes mindst to gange om året, normalt på ENIAC-fællesforetagendets hjemsted.

84. Bestyrelsesmøderne ledes af Erhvervs- og Forskningsudvalgets formand.

85. Medmindre bestyrelsen i særlige tilfælde træffer anden afgørelse, deltager den administrerende direktør i møderne.

86. Indtil bestyrelsen har vedtaget sin forretningsorden, indkaldes møderne af Kommissionen.

87. Bestyrelsen er beslutningsdygtig, når Kommissionen, AENEAS og mindst tre ENIAC-medlemsstater er til stede.

Artikel 7Repræsentantskabet for de offentlige myndigheder

1. Sammensætning og beslutningsproces

88. Repræsentantskabet for de offentlige myndigheder består af ENIAC-fællesforetagendets offentlige myndigheder.

89. De offentlige myndigheder udpeger hver især deres egne repræsentanter og en hoveddelegeret, der har stemmeretten i repræsentantskabet for de offentlige myndigheder

90. Fællesskabet har en tredjedel af stemmerne i repræsentantskabet for de offentlige myndigheder. De resterende to tredjedele fordeles årligt blandt de øvrige medlemmer af repræsentantskabet for de offentlige myndigheder i forhold til deres finansielle bidrag til ENIAC-fællesforetagendets aktiviteter i det pågældende, jf. artikel 10, stk. 5, dog således at et medlem højst kan have 50 % af de samlede stemmer i repræsentantskabet.

91. Hvis mindre end tre ENIAC-medlemsstater har givet den administrerende direktør meddelelse om deres finansielle bidrag, jf. artikel 10, stk. 5, har Fællesskabet en tredjedel af stemmerne, og de øvrige to tredjedele fordeles ligeligt mellem ENIAC-medlemsstaterne.

92. Beslutninger træffes med mindst 60 % af de samlede stemmer.

93. Fællesskabets repræsentant kan nedlægge veto over for alle spørgsmål om anvendelsen af dets eget finansielle bidrag til ENIAC-fællesforetagendet.

2. Funktion og opgaver

Repræsentantskabet for de offentlige myndigheder skal:

94. sikre, at principperne om redelighed og åbenhed anvendes korrekt i forbindelse med tildelingen af offentlige midler til projektdeltagere

95. godkende det årlige arbejdsprogram efter forslag fra Erhvervs- og Forskningsudvalget, herunder de budgetter der er til rådighed for indkaldelser af forslag

96. godkende procedurebestemmelserne vedrørende indkaldelser af forslag, evaluering og udvælgelse af forslag og projektovervågning

97. efter forslag fra Fællesskabets repræsentant træffe afgørelse om ENIAC-fællesforetagendets finansielle bidrag til budgettet for indkaldelser af forslag

98. godkende iværksættelse af indkaldelser af forslag

99. godkende udvælgelsen af, hvilke projektforslag der modtager offentlige midler efter indkaldelser af forslag

100. efter forslag fra Fællesskabets repræsentant træffe afgørelse om størrelsen af ENIAC-fællesforetagendets finansielle bidrag, jf. artikel 15, stk. 5, litra a), til projektdeltagere i forbindelse med indkaldelser af forslag i et givet år

101. vedtage sin forretningsorden, jf. stk. 3.

3. Forretningsorden

102. Repræsentantskabet for de offentlige myndigheder mødes mindst to gange om året, normalt på ENIAC-fællesforetagendets hjemsted.

103. Repræsentantskabet for de offentlige myndigheder vælger selv sin formand.

104. Indtil repræsentantskabet for de offentlige myndigheder har vedtaget sin forretningsorden, indkaldes møderne af Kommissionen.

105. Repræsentantskabet for de offentlige myndigheder er beslutningsdygtigt, når Kommissionen, AENEAS og mindst tre ENIAC-medlemsstater er til stede.

Artikel 8 – Erhvervs- og Forskningsudvalget

1. Sammensætning

106. AENEAS udnævner medlemmerne af Erhvervs- og Forskningsudvalget.

107. Erhvervs- og Forskningsudvalget består af højst 25 medlemmer.

2. Funktion og opgaver

Erhvervs- og Forskningsudvalget skal:

108. udarbejde et udkast til den flerårige strategiplan, herunder indholdet og opdateringen af forskningsdagsordenen, og forelægge den til bestyrelsens godkendelse

109. udarbejde et udkast til det årlige arbejdsprogram, herunder forslag til indholdet af indkaldelser af forslag, der skal iværksættes af ENIAC-fællesforetagendet

110. udarbejde forslag vedrørende ENIAC-fællesforetagendets strategi for teknologi, forskning og innovation

111. udarbejde forslag til aktiviteter vedrørende skabelse af åbne innovationsmiljøer, fremme af SMV'ers deltagelse, gennemsigtig udvikling af standarder og åbenhed for deltagelse, internationalt samarbejde, formidling og pr-arbejde

112. rådgive de øvrige organer om alle spørgsmål vedrørende planlægning og gennemførelse af forsknings- og udviklingsprogrammer, fremme af partnerskaber og tilvejebringelse af ressourcer i Europa med henblik på at nå ENIAC-fællesforetagendets mål

113. efter behov nedsætte arbejdsgrupper, hvis overordnede koordinering forestås af et eller flere af udvalgets medlemmer, med henblik på at løse ovennævnte opgaver

114. vedtage sin forretningsorden, jf. stk. 3.

3. Forretningsorden

115. Erhvervs- og Forskningsudvalget afholder mindst to møder om året.

116. Erhvervs- og Forskningsudvalget vælger selv sin formand.

117. Indtil Erhvervs- og Forskningsudvalget har vedtaget sin forretningsorden, indkaldes møderne af AENEAS.

Artikel 9 – Administrerende direktør

1. Den administrerende direktør er ENIAC-fællesforetagendets øverste ansvarlige for den daglige ledelse og dets retlige repræsentant. Vedkommende udfører sine opgaver i fuld uafhængighed og står til regnskab over for bestyrelsen. Den administrerende direktør udøver over for personalet de beføjelser, der er fastlagt i artikel 8, stk. 2, i Rådets forordning om etablering af ENIAC-fællesforetagendet

2. Den administrerende direktør udnævnes af bestyrelsen på grundlag af en liste over kandidater, som Kommissionen foreslår, for en periode på op til tre år. Bestyrelsen kan efter en bedømmelse af den administrerende direktør forlænge mandatet med endnu en periode på højst fire år.

3. Den administrerende direktør har følgende funktion og opgaver:

118. udarbejde den årlige gennemførelsesplan og den årlige budgetplan i samarbejde med Erhvervs- og Forskningsudvalget og forelægge dem til bestyrelsens godkendelse

119. føre tilsyn med tilrettelæggelsen og gennemførelsen af alle aktiviteter, der i henhold til den årlige gennemførelsesplan skal gennemføres, under overholdelse af de rammer og bestemmelser, der er fastsat i disse vedtægter og efterfølgende beslutninger vedtaget af bestyrelsen og repræsentantskabet for de offentlige myndigheder

120. udarbejde den årlige aktivitetsrapport og de årlige regnskaber og statusopgørelser og forelægge dem til bestyrelsens godkendelse

121. fremlægge forslag om ENIAC-fællesforetagendets interne drift for bestyrelsen med henblik på godkendelse

122. fremlægge forslag til procedurebestemmelser vedrørende indkaldelser af forslag, der iværksættes af ENIAC-fællesforetagendet, herunder vedrørende den tilknyttede evaluering og udvælgelse af projektforslag, for repræsentantskabet for de offentlige myndigheder med henblik på godkendelse

123. administrere iværksættelsen af indkaldelser af forslag, evalueringen og udvælgelsen af projektforslag og forhandlinger om tilskudsaftaler om udvalgte projekter samt den efterfølgende regelmæssige overvågning af og opfølgning på projekter inden for de beføjelser, repræsentantskabet for de offentlige myndigheder har givet

124. indgå tilskudsaftaler med henblik på at gennemføre F&U-aktiviteter, jf. artikel 14 og 15, samt aftaler om indkøb og tjenesteydelser, som er nødvendige for driften af ENIAC-fællesforetagendet, jf. artikel 16

125. anvise alle betalinger, der skal foretages af ENIAC-fællesforetagendet

126. udforme og gennemføre de foranstaltninger og aktioner, der er nødvendige for at vurdere, hvordan det går for ENIAC-fællesforetagendet med at nå målene, herunder uafhængig overvågning og audit for at vurdere ENIAC-fællesforetagendets effektivitet og præstationer

127. arrangere projektrevisioner og tekniske audit med henblik på vurdering af forsknings- og udviklingsresultater og aflægge rapport til bestyrelsen om de generelle resultater

128. efter behov gennemføre finansielle audit - direkte eller via nationale offentlige myndigheder - om projektdeltagere i overensstemmelse med ENIAC-fællesforetagendets finansforordning

129. forhandle medlemskabsbetingelserne for nye medlemmer af ENIAC-fællesforetagendet på vegne af bestyrelsen og med mandat fra denne

130. gennemføre andre foranstaltninger, der er nødvendige for at nå ENIAC-fællesforetagendets mål, og som ikke fremgår af den årlige gennemførelsesplan, inden for rammer og betingelser der fastsættes af bestyrelsen

131. indkalde til møder i bestyrelsen og repræsentantskabet for de offentlige myndigheder og deltage i møderne som observatør, når det er relevant

132. give bestyrelsen de oplysninger, den anmoder om

133. forelægge bestyrelsen sine forslag vedrørende sekretariatets organisationsplan

134. have det fulde ansvar for personaleledelsesmæssige beslutninger vedrørende ENIAC-fællesforetagendets personale

135. foretage analyser vedrørende risikovurdering og risikostyring og foreslå bestyrelsen eventuelle forsikringer, som ENIAC-fællesforetagendet bør tegne for at opfylde sine forpligtelser.

4. Der oprettes et sekretariat under den administrerende direktørs ansvar, som skal yde støtte til alle dennes opgaver, herunder:

136. sekretariatsbistand til ENIAC-fællesforetagendets organer

137. praktisk bistand i forbindelse med evaluering af forslag og projektovervågning, herunder bistand til at tilrettelægge indkaldelser af forslag og arrangere projektrevisioner og tekniske audit

138. etablering og administration af et relevant internt audit- og regnskabssystem

139. finansielle opgaver, herunder udbetaling af finansielle bidrag fra ENIAC-fællesforetagendet til projektdeltagere

140. bistand til kommunikationsaktiviteter, f.eks. pr-virksomhed, publikationer og formidling samt tilrettelæggelse af arrangementer

141. forvalte udbud om varer/tjenesteydelser til opfyldelse af ENIAC-fællesforetagendets behov i overensstemmelse med ENIAC-fællesforetagendets finansforordning.

5. Sekretariatets ikke-finansielle opgaver kan udliciteres af ENIAC-fællesforetagendet til eksterne udbydere af tjenesteydelser. Sådanne udliciteringsaftaler indgås i overensstemmelse med bestemmelserne i ENIAC-fællesforetagendets finansforordning.

Artikel 10 – Finansieringskilder

1. Alle ENIAC-fællesforetagendets midler skal benyttes til at nå målene i disse vedtægters artikel 2.

2. Midlerne, som opføres på ENIAC-fællesforetagendets budget, består af:

142. Medlemmernes bidrag til driftsudgifterne, undtagen bidrag omhandlet i stk. 4, litra c)

143. et fællesskabsbidrag til finansiering af F&U-aktiviteterne

144. ENIAC-fællesforetagendets eventuelle indtægter

145. eventuelle andre bidrag og indtægter.

Eventuelle renteindtægter af medlemmernes bidrag tilfalder ENIAC-fællesforetagendet.

3. Alle juridiske personer, der ikke er medlemmer, kan bidrage med kontanter eller naturalier til ENIAC-fællesforetagendets midler på de vilkår og betingelser, den administrerende direktør har forhandlet sig frem til på vegne af bestyrelsen og med mandat fra denne.

4. ENIAC-fællesforetagendets driftsudgifter[22] for perioden indtil den 31. december 2017 dækkes af medlemmerne på følgende måde:

146. AENEAS yder et bidrag på højst 20 mio. EUR eller højst 1 % af de samlede projektudgifter, alt efter hvilket af disse beløb der er det højeste, dog højst 30 mio. EUR.

147. Fællesskabet yder et bidrag på højst 10 mio. EUR

148. ENIAC-medlemsstaterne yder bidrag i naturalier til driftsudgifterne ved at lette gennemførelsen af projekterne og tildelingen af offentlige midler, jf. artikel 14 og 15

149. Fællesskabets og AENEAS's bidrag gøres disponible i overensstemmelse med bestemmelserne i den relevante årlige budgetplan. Der betales rater ud fra fællesforetagendets finansielle behov.

5. ENIAC-fællesforetagendets F&U-aktiviteter for perioden indtil den 31. december 2017 dækkes af følgende bidrag:

150. et finansielt bidrag fra Fællesskabet på højst 440 mio. EUR til projektfinansiering

151. finansielle bidrag fra ENIAC-medlemsstaterne, som højst udgør 1,8 gange Fællesskabets finansielle bidrag. Disse finansielle bidrag udbetales til projektdeltagerne i overensstemmelse med artikel 14 og 15. ENIAC-medlemsstaterne meddeler hvert år den administrerende direktør senest på en dato, der fastsættes af bestyrelsen, hvilke nationale finansielle tilsagn de har givet vedrørende indkaldelser af forslag, der iværksættes af ENIAC-fællesforetagendet, idet der tages hensyn til de emneområder, der dækkes af de støttede F&U-aktiviteter, som indkaldelsen omhandler

152. bidrag i naturalier fra projektdeltagende forsknings- og udviklingsorganisationer som deres andel af de udgifter, der er nødvendige for at gennemføre projekterne. Deres samlede bidrag i ENIAC-fællesforetagendets levetid skal være mindst lige så stort som bidraget fra de offentlige myndigheder.

6. De finansielle bidrag fra medlemmerne af ENIAC-fællesforetagendet betales i rater i overensstemmelse med bestemmelserne i den årlige budgetplan.

7. Hvis et medlem af ENIAC-fællesforetagendet ikke overholder sine tilsagn vedrørende dets aftalte finansielle bidrag til ENIAC-fællesforetagendet, indkalder den administrerende direktør til et bestyrelsesmøde med henblik på at beslutte, om de øvrige medlemmer skal fratage det skyldige medlem dets medlemskab, eller om der skal træffes andre foranstaltninger, indtil det har overholdt sine forpligtelser.

8. ENIAC-fællesforetagendet ejer alle aktiver, som det frembringer eller får overført med henblik på at opfylde sine mål, jf. artikel 2, medmindre andet er fastsat.

Artikel 11 - Regnskabsår

Regnskabsåret følger kalenderåret.

Artikel 12 - Finansforordning

1. ENIAC-fællesforetagendets finansforordning vedtages af bestyrelsen.

2. Finansforordningen skal bygge på rammefinansforordningens[23] principper og indeholde bestemmelser om planlægning og gennemførelse af ENIAC-fællesforetagendets budget. Finansforordningen kan afvige fra rammefinansforordningen, hvor det er nødvendigt af hensyn til de særlige krav, ENIAC-fællesforetagendets drift stiller, og forudsat at Kommissionen på forhånd giver sit samtykke.

3. Decharge for gennemførelsen af ENIAC-fællesforetagendets budget gives af Europa-Parlamentet efter henstilling fra Rådet i overensstemmelse med en procedure i henhold til de finansielle bestemmelser for ENIAC-fællesforetagendet.

Artikel 13 – Planlægning og rapportering

1. I den flerårige strategiplan anføres strategien og planerne for at nå ENIAC-fællesforetagendets mål, herunder forskningsdagsordenen.

2. I det årlige arbejdsprogram beskrives emneområdet og budgettet for de indkaldelser af forslag, der er nødvendige for at gennemføre forskningsdagsordenen i et givet år.

3. I den årlige gennemførelsesplan anføres planen for gennemførelsen af alle ENIAC-fællesforetagendets aktiviteter i et givet år, herunder planlagte indkaldelser af forslag og foranstaltninger, der skal gennemføres via udbud. Den årlige gennemførelsesplan forelægges af den administrerende direktør for bestyrelsen sammen med den årlige budgetplan.

4. Årlig budgetplan: Den administrerende direktør forelægger hvert år bestyrelsen et foreløbigt udkast til årlig budgetplan, der indeholder et overslag over de årlige udgifter for de efterfølgende to år og en stillingsfortegnelse. I dette overslag anføres de forventede indtægter og udgifter for det første af disse to regnskabsår så detaljeret, som det er nødvendigt af hensyn til hvert medlems interne budgetprocedure i forhold til dets finansielle bidrag til ENIAC-fællesforetagendet. Den administrerende direktør giver bestyrelsen alle supplerende oplysninger, der er nødvendige med henblik herpå.Bestyrelsesmedlemmerne meddeler den administrerende direktør deres bemærkninger til det foreløbige udkast til den årlige budgetplan og i særdeleshed til overslaget over forventede indtægter og udgifter i det følgende år. Under hensyntagen til bestyrelsesmedlemmernes bemærkninger udarbejder den administrerende direktør udkastet til årlig budgetplan for det følgende år i samarbejde med Erhvervs- og Forskningsudvalget. Inden den 1. september hvert år forelægger den administrerende direktør bestyrelsen den årlige budgetplan til godkendelse.Den årlige budgetplan og den årlige gennemførelsesplan for et givet år vedtages af ENIAC-fællesforetagendets bestyrelse senest den 31. oktober i det foregående år.

5. I den årlige aktivitetsrapport beskrives ENIAC-fællesforetagendets fremskridt i hvert kalenderår, navnlig set i forhold til den flerårige strategiplan og den årlige gennemførelsesplan for det pågældende år.Den administrerende direktør fremlægger den årlige aktivitetsrapport sammen med de årlige regnskaber og statusopgørelser.

6. Senest to måneder efter hvert regnskabsårs afslutning forelægges fællesforetagendets foreløbige årsregnskab for Kommissionen og Revisionsretten for De Europæiske Fællesskaber (Revisionsretten). Revisionsretten fremsætter senest den 15. juni efter hvert regnskabsårs afslutning sine bemærkninger til fællesskabsforetagendets foreløbige årsregnskab.

7. Regnskabsårets regnskaber sendes i det følgende år til Kommissionens regnskabsfører i henhold til fristen i rammefinansforordningen, så Kommissionens regnskabsfører kan konsolidere disse med Fællesskabets årsregnskaber. Fællesforetagendets årsregnskab skal udarbejdes og revideres i henhold til EF-regnskabsreglerne, som vedtaget af Kommissionens regnskabsfører.

Artikel 14 - Gennemførelse af F&U-aktiviteter

1. ENIAC-fællesforetagendet støtter F&U-aktiviteter via indkaldelser af konkurrerende forslag, uafhængig evaluering og udvælgelse af projekter, tildeling af offentlige midler til udvalgte projekter og projektfinansiering.

2. ENIAC-fællesforetagendet indgår tilskudsaftaler med projektdeltagerne med henblik på projekternes gennemførelse. Tilskudsaftalerne skal henvise til og, når det er relevant, bero på modsvarende nationale tilskudsaftaler, jf. artikel 15, stk. 5, litra b).

3. Med henblik på at muliggøre projektgennemførelsen og ydelse af offentlige midler opretter ENIAC-fællesforetagendet administrative ordninger med de nationale enheder, ENIAC-medlemsstaterne har udpeget i dette øjemed, i overensstemmelse med ENIAC-fællesforetagendets finansforordning.

4. EU-medlemsstater eller associerede lande, der ikke er medlem af ENIAC-fællesforetagendet, kan indgå lignende ordninger med ENIAC-fællesforetagendet.

5. ENIAC-fællesforetagendet indfører procedurer for tilsyn med og kontrol af F&U-aktiviteterne, herunder bestemmelser om overvågning og teknisk audit af projekter. ENIAC-medlemsstaterne må ikke kræve yderligere rapporter om overvågning og teknisk audit ud over det, der kræves af ENIAC-fællesforetagendet.

Artikel 15 - Projektfinansiering

1. Offentlige midler til projektdeltagerne består af ENIAC-medlemsstaternes nationale finansielle bidrag og/eller ENIAC-fællesforetagendets finansielle bidrag. Offentlig støtte i henhold til dette initiativ tilsidesætter ikke relevante proceduremæssige og materielle statsstøtteregler.

2. For de indkaldelser af forslag, som ENIAC-fællesforetagendet iværksætter og offentliggør, skal det samlede budget for hver indkaldelse oplyses. Budgettet skal indeholde oplysninger om de beløb, der på nationalt plan er givet tilsagn om af de enkelte ENIAC-medlemsstater, og det finansielle bidrag fra ENIAC-fællesforetagendet. Det skal fremgå af indkaldelsen, hvilke evalueringskriterier der anvendes i forhold til formålet med indkaldelsen.

3. ENIAC-fællesforetagendets finansielle bidrag til budgettet for hver indkaldelse udgør 55 % af det samlede beløb, som ENIAC-medlemsstaterne har givet tilsagn om, medmindre repræsentantskabet for de offentlige myndigheder beslutter andet efter forslag fra Fællesskabets repræsentant.

4. Indkaldelse, evaluering og udvælgelse af forslag

153. Deltagere med hjemsted i ENIAC-medlemsstater og i andre EU-medlemsstater eller associerede lande kan deltage i indkaldelser af forslag, som ENIAC-fællesforetagendet iværksætter.

154. Konsortier af deltagere, der indgiver projektforslag som reaktion på indkaldelserne, skal omfatte mindst tre ikke-associerede enheder[24] med hjemsted i mindst tre ENIAC-medlemsstater.

155. Evaluerings- og udvælgelsesprocessen skal sikre, at tildeling af offentlige midler fra ENIAC-fællesforetagendet sker på grundlag af rammeprogrammets principper om høj kvalitet og konkurrence[25].

156. Efter evalueringen af forslag opstiller repræsentantskabet for de offentlige myndigheder en prioriteret liste over forslagene på grundlag af klare evalueringskriterier og deres kollektive bidrag til at nå målene med indkaldelsen af forslag.

157. Repræsentantskabet for de offentlige myndigheder træffer beslutning om, hvilke forslag der skal udvælges, og hvor store offentlige midler de udvalgte forslag skal tildeles inden for de disponible budgetrammer, idet der tages hensyn til eventuelle nationale kriterier for at kunne modtage støtte. Denne beslutning er bindende for ENIAC-medlemsstaterne uden yderligere evaluerings- eller udvælgelsesprocesser.

5. Projektfinansiering

158. ENIAC-fællesforetagendets finansielle bidrag til projektdeltagerne ydes som en procentdel af de samlede udgifter[26] til projektets gennemførelse. Denne procentdel fastlægges på årsbasis af repræsentantskabet for de offentlige myndigheder og kan højst udgøre 16,7 %. Denne procentdel bør være den samme for alle projektdeltagere i forbindelse med en given indkaldelse af forslag.

159. ENIAC-medlemsstaterne indgår tilskudsaftaler med projektdeltagere i overensstemmelse med deres nationale bestemmelser, navnlig med hensyn til støttekriterier og andre nødvendige finansielle og retlige krav. Nationale finansielle bidrag fra ENIAC-medlemsstaterne udbetales i givet fald direkte til projektdeltagerne i henhold til de nationale tilskudsaftaler. ENIAC-medlemsstaterne gør deres bedste for at synkronisere indgåelse af tilskudsaftalen og for at udbetale deres finansielle bidrag inden for en rimelig frist.

Artikel 16 – Kontrakter om indkøb og tjenesteydelser

ENIAC-fællesforetagendet indfører alle relevante procedurer og mekanismer for gennemførelse, tilsyn og kontrol vedrørende aftaler om indkøb og tjenesteydelser, der er indgået for at dække behov i forbindelse med driften af ENIAC-fællesforetagendet.

Artikel 17 – Personaleressourcer

1. Personaleressourcerne fastsættes i stillingsfortegnelsen, som skal anføres i den årlige budgetplan.

2. ENIAC-fællesforetagendets medarbejdere ansættes som midlertidigt ansatte og kontraktansatte på tidsbegrænsede kontrakter, der kan forlænges én gang til en maksimal samlet periode på syv år.

3. ENIAC-fællesforetagendet afholder alle personaleudgifter.

4. Ethvert medlem af ENIAC-fællesforetagendet eller værtslandet kan tilbyde den administrerende direktør at udstationere eget personale i ENIAC-fællesforetagendets sekretariat.

Artikel 18 – Ansvar og forsikringer

1. For ENIAC-fællesforetagendets ansvar i aftaleforhold gælder den lovgivning, der finder anvendelse på de relevante aftaleretlige bestemmelser.

2. For så vidt angår ansvar uden for aftaleforhold, skal ENIAC-fællesforetagendet i overensstemmelse med de almindelige retsgrundsætninger, medlemsstaterne har tilfælles, erstatte skader, dets ansatte har forvoldt under udøvelsen af deres hverv.

3. ENIAC-fællesforetagendets udbetalinger som følge af et erstatningsansvar som omhandlet i stk. 1 og 2 samt omkostninger og udgifter i denne forbindelse anses for udgifter for ENIAC-fællesforetagendet og afholdes af ENIAC-fællesforetagendets midler.

4. ENIAC-fællesforetagendet har alene ansvaret for at opfylde sine forpligtelser.

5. ENIAC-fællesforetagendet har ikke ansvaret for at opfylde sine medlemmers finansielle forpligtelser. Det kan ikke drages til ansvar, hvis ENIAC-medlemsstater ikke opfylder deres forpligtelser i forbindelse med indkaldelser af forslag, der er iværksat af ENIAC-fællesforetagendet.

6. Medlemmerne kan ikke drages til ansvar for nogen af ENIAC-fællesforetagendets finansielle forpligtelser. Medlemmernes økonomiske ansvar er udelukkende et internt ansvar over for ENIAC-fællesforetagendet og begrænser sig til det bidrag til midlerne, de har givet tilsagn om, jf. artikel 10, stk. 2.

7. ENIAC-fællesforetagendets økonomiske ansvar for gæld begrænses til de bidrag, medlemmerne har ydet til driftsudgifterne, jf. artikel 10, stk. 2.

8. ENIAC-fællesforetagendet tegner en passende forsikring.

Artikel 19 - Interessekonflikt

ENIAC-fællesforetagendet skal undgå eventuelle interessekonflikter i forbindelse med gennemførelsen af sine aktiviteter.

Artikel 20 - Beskyttelse af finansielle interesser

1. ENIAC-fællesforetagendet foretager kontrol på stedet og finansiel audit blandt modtagerne af ENIAC-fællesforetagendets offentlige midler. Sådan kontrol og audit gennemføres enten direkte af ENIAC-fællesforetagendet eller på dettes vegne af ENIAC-medlemsstaterne.

2. Kommissionen og/eller Revisionsretten kan om nødvendigt foretage kontrol på stedet hos modtagerne af midler fra ENIAC-fællesforetagendet samt hos de medarbejdere, som er ansvarlige for tildelingen af disse midler. ENIAC-fællesforetagendet sikrer i dette øjemed, at aftaler om tilskud og kontrakter giver Kommissionen og Revisionsretten ret til at udføre passende kontrol og, hvis der konstateres uregelmæssigheder, at pålægge sanktioner, der har afskrækkende virkning og står i et rimeligt forhold til overtrædelsens grovhed.

3. Det Europæiske Kontor for Bekæmpelse af Svig (OLAF), som er oprettet ved Kommissionens afgørelse 1999/352/EF, EKSF, Euratom, har samme beføjelser over for fællesforetagendet og dets personale som over for Kommissionens afdelinger. Så snart fællesforetagendet er oprettet, tiltræder det den interinstitutionelle aftale af 25. maj 1999 mellem Europa-Parlamentet, Rådet og Kommissionen om de interne undersøgelser, der foretages af OLAF. Bestyrelsen godkender denne tiltrædelse og træffer de fornødne foranstaltninger for at lette OLAF's arbejde med interne undersøgelser.

Artikel 21 – Afvikling

1. ENIAC-fællesforetagendet afvikles ved udgangen af den i artikel 1, stk. 3, omhandlede periode.

2. Afviklingsproceduren udløses automatisk, hvis Kommissionen udtræder af ENIAC-fællesforetagendet.

3. Til at forestå afviklingen af ENIAC-fællesforetagendet udpeger bestyrelsen en eller flere likvidatorer, som handler i overensstemmelse med bestyrelsens afgørelser.

4. Under afviklingen tilbageleverer ENIAC-fællesforetagendet fysiske genstande, som værtsstaten har stillet til rådighed for det efter værtsstatsaftalen, jf. artikel 24, til værtsstaten.

5. Når fysiske aktiver, der indgår i støtten fra værtsstaten, er tilbageleveret som anført i stk. 4, anvendes eventuelle tilbageværende aktiver til at dække ENIAC-fællesforetagendets passiver og afviklingsomkostningerne. Over- eller underskud fordeles mellem eller dækkes af eksisterende medlemmer på tidspunktet for afviklingen i forhold til deres faktiske bidrag til ENIAC-fællesforetagendet.

6. Resterende aktiver fordeles mellem medlemmerne på tidspunktet for afviklingen i forhold til deres faktiske bidrag til ENIAC-fællesforetagendet.

7. Der oprettes en ad hoc-procedure for at sikre en hensigtsmæssig forvaltning af eventuelle aftaler om tilskud og kontrakter om indkøb og tjenesteydelser, som ENIAC-fællesforetagendet har indgået, af en varighed, der overstiger varigheden af ENIAC-fællesforetagendet.

Artikel 22 – Vedtægtsændringer

1. Disse vedtægter for ENIAC-fællesforetagendet træder i kraft, når de er godkendt af de stiftende medlemmer på det første bestyrelsesmøde.

2. Ethvert medlem af ENIAC-fællesforetagendet kan stille forslag til bestyrelsen om ændring af disse vedtægter.

3. Forslag til vedtægtsændringer godkendes af bestyrelsen i overensstemmelse med artikel 6 og forelægges Kommissionen til godkendelse.

4. Uanset stk. 3 anses forslag om ændringer af artikel 1, stk. 3, artikel 4, stk. 3, artikel 10, stk. 4, litra b), og artikel 10, stk. 5, litra a), for at berøre et væsentligt aspekt, og de forudsætter derfor en ændring af denne forordning.

5. Forslag til ændringer af AENEAS' vedtægter meddeles ENIAC-fællesforetagendet bestyrelse mindst 45 dage inden vedtagelsen.

Artikel 23 – Politik for intellektuel ejendom

1. Formålet med politikken for intellektuel ejendom, som er fastsat i denne artikel, er at tilskynde til at skabe og udnytte viden, at opnå en retfærdig fordeling af rettigheder, at belønne innovation og opnå en bred projektdeltagelse blandt private og offentlige enheder.

2. I denne artikel forstås ved:

160. "information": tegninger, specifikationer, fotografier, vareprøver, modeller, processer, procedurer, instrukser, software, rapporter, notater eller andre former for tekniske og/eller kommercielle informationer, knowhow, data eller dokumenter, herunder mundtlig information, bortset fra emner, der er beskyttet af intellektuelle ejendomsrettigheder (IPR)

161. "intellektuelle ejendomsrettigheder" (IPR): intellektuelle ejendomsrettigheder, herunder patenter, brugsmodeller og brugscertifikater, rettigheder vedrørende industrielt design, copyright, forretningshemmeligheder, databaserettigheder, rettigheder vedrørende halvlederprodukters topografi samt alle typer af registreringer, ansøgninger, opdelinger, videreførelser, revurderinger, fornyelser eller forlængelser af noget af dette, bortset fra varemærker og handelsnavne

162. "baggrundsinformation": information, der ejes eller kontrolleres af en projektdeltager på den pågældende projektaftales ikrafttrædelsesdato, eller som en projektdeltager erhverver ejendomsret til eller kontrol over som et resultat af aktiviteter, der ligger uden for projektets rammer

163. "baggrunds-IPR": IPR, der ejes eller kontrolleres af en projektdeltager på den pågældende projektaftales ikrafttrædelsesdato, eller som der erhverves ejendomsret til eller kontrol over i projektaftalens løbetid som et resultat af aktiviteter, der ligger uden for projektets rammer

164. "baggrund": baggrundsinformation og baggrunds-IPR

165. "forgrundsinformation": information, der frembringes som resultat af de aktiviteter, der gennemføres inden for det pågældende projekts rammer, således som de fremgår af den pågældende projektaftale

166. "forgrunds-IPR": IPR, der frembringes som resultat af de aktiviteter, der gennemføres inden for det pågældende projekts rammer, således som de fremgår af den pågældende projektaftale

167. "forgrund": forgrundsinformation og forgrunds-IPR

168. "adgangsrettigheder": ikke-eksklusive licenser og brugerrettigheder til forgrund eller baggrund, idet disse rettigheder dog ikke omfatter retten til at meddele underlicens, medmindre andet er aftalt i projektaftalen

169. "nødvendig": af "teknisk afgørende betydning" for gennemførelsen af projektet og/eller for anvendelse af forgrund, og, når det drejer sig om intellektuelle ejendomsrettigheder, forstås ved "nødvendig", at de pågældende intellektuelle ejendomsrettigheder ville blive krænket, hvis der ikke blev givet adgangsrettigheder

170. "anvendelse": udvikling, skabelse og markedsføring af et produkt eller en proces vedrørende skabelse og levering af en tjenesteydelse, hvilket kan defineres nærmere i den pågældende projektaftale

171. "formidling": videregivelse af forgrund ved relevante midler, dog ikke det, der er et resultat af beskyttelsesformaliteterne, men f.eks. offentliggørelse af forgrund uanset medie

172. "projektaftale": en aftale mellem projektdeltagere, hvoraf fremgår alle eller nogle af de vilkår og betingelser, der gælder for dem i forbindelse med et givet projekt, f.eks. en projektkonsortieaftale, som uden begrænsninger omfatter adgangsrettigheder i overensstemmelse med denne artikel

173. "overførselsbetingelser": finansielle betingelser, der har en værdi, som er lavere end ved fair og rimelige betingelser, sædvanligvis en værdi, der svarer til udgifter til at åbne for adgangsrettighederne.

3. Uden at Fællesskabets konkurrenceregler derved tilsidesættes, gælder følgende principper for ordningerne for intellektuel ejendomsret i projekter:

3.1. Ejendomsret

3.1.1. Fællesforetagendet ejer alle materielle og immaterielle aktiver, som det har frembragt eller fået overført med henblik på gennemførelsen af ENIAC-fællesforetagendet, medmindre andet er fastsat.

3.1.2. Uanset ovenstående bestemmelser må ENIAC-fællesforetagendet ikke tilbageholde information eller IPR, der er frembragt i projekter.

3.1.3. Hver projektdeltager forbliver ejer af sin egen baggrund. Deltagerne kan fastlægge, hvilken baggrund der er nødvendig for ENIAC-fællesforetagendet i en skriftlig projektaftale, og de kan, hvis det er relevant, udelukke nærmere bestemt baggrund.

3.1.4. Forgrund, der frembringes ved arbejde som led i projektet, tilhører den eller de deltagere, der udfører det arbejde, der frembringer den pågældende forgrund, i overensstemmelse med de ordninger der er beskrevet i tilskuds- og projektaftalerne og principperne i denne artikel.

3.2. Adgangsrettigheder

3.2.1. Projektdeltagere i det samme projekt skal indgå en projektaftale med hinanden, der bl.a. indeholder bestemmelser om de adgangsrettigheder, der skal gives i henhold til denne artikel. Projektdeltagerne kan fastlægge, hvilken baggrund der er nødvendig for projektet, og de kan, hvis det er relevant, aftale at udelukke nærmere bestemt baggrund.

3.2.2. Adgangsrettigheder til baggrund gives til andre deltagere i samme projekt, hvis den pågældende baggrund er nødvendig for, at de andre deltagere kan udføre deres eget arbejde i projektet, forudsat at ejeren er berettiget til at give sådanne rettigheder. Der gives adgangsrettigheder på overførselsbetingelser efter nærmere aftale mellem de pågældende projektdeltagere, medmindre andet er aftalt af alle deltagerne i projektaftalen.

3.2.3. Adgangsrettigheder til forgrund gives til andre deltagere i samme projekt, hvis den pågældende forgrund er nødvendig for, at de andre deltagere kan udføre deres eget arbejde i projektet. Sådanne adgangsrettigheder gives royaltyfrit på ikke-eksklusive vilkår og kan ikke overføres.

3.2.4. Deltagere i samme projekt skal have adgangsrettigheder til baggrund, hvis det er nødvendigt for anvendelsen af deres egen forgrund i forbindelse med projektet, forudsat at ejeren af baggrunden er berettiget til at give sådanne rettigheder. Sådanne adgangsrettigheder gives på ikke-eksklusive vilkår og på fair, rimelige og ikke-diskriminerende betingelser.

3.2.5. Der gives deltagere i samme projekt adgangsrettigheder til forgrund, hvis den er nødvendig for deres egne anvendelsesformål. Sådanne adgangsrettigheder gives på ikke-eksklusive vilkår, der ikke kan overføres, enten royaltyfrit eller på fair, rimelige og ikke-diskriminerende betingelser.

3.2.6. Forudsat at alle berørte ejere godkender det, gives der adgangsrettigheder til forgrund med henblik på videregående forskningsaktiviteter til en tredjepart på fair og rimelige betingelser, der aftales nærmere.

3.3. Beskyttelse, anvendelse og formidling

3.3.1. Hvis forgrund kan udnyttes med økonomisk udbytte, skal ejeren i) sørge for, at forgrunden er beskyttet på relevant og effektiv vis under behørig hensyntagen til vedkommendes legitime interesser, navnlig kommercielle interesser, og til de øvrige berørte projektdeltageres interesser, og ii) anvende forgrunden eller sikre, at den anvendes.

3.3.2. Hver deltager sikrer, at forgrunden, som vedkommende har ejendomsret til, formidles så hurtigt som muligt.

3.3.3. Alle formidlingsaktiviteter skal være kompatible med beskyttelsen af intellektuelle ejendomsrettigheder, tavshedspligt og forgrundsejerens legitime interesser.

3.3.4. Der gives forudgående meddelelse til de berørte deltagere om formidlingsaktiviteter vedrørende forgrund, baggrund eller fortrolig information, der ejes af andre deltagere i samme projekt, eller anden data eller information, der slås sammen med andre deltageres forgrund, baggrund eller fortrolig information. Senest 45 dage efter en sådan meddelelse kan de pågældende deltagere skriftligt modsætte sig dette, hvis deres legitime interesser vedrørende deres f